text:
ISAHLUKO 12
Ukulungelelaniselwa Ukukhonza “UThixo Woxolo”
1, 2. Luluphi utshintsho olwenziwa kwiMboniselo kaJanuwari 1895, yaye bathini abazalwana?
XA OMNYE uMfundi WeBhayibhile onenzondelelo, uJohn A. Bohnet, wafumana iMboniselo kaJanuwari 1895, wayithanda kakhulu into awayibonayo. Iphepha elingaphandle lemagazini awayifumanayo lalinomfanekiso oqhakrazileyo wenqaba ye-lighthouse evele yodwa kulwandle olundlongondlongo, isitsho ngelitha elalimane liletsheza kwintsunguzi yobumnyama. Isaziso esenziwayo kuyo sasinomxholo othi, “Isinxibo Sethu Esitsha.”
2 Engakwazi ukuzibamba, uMzalwan’ uBohnet wabhalela uMzalwan’ uRussell ileta. Wathi: “Ndivuyiswa kukubona INQABA inxityiswe kakuhle kangaka. Intle.” Nomnye uMfundi WeBhayibhile owayethembekile uJohn H. Brown, wathetha wenjenje ngeli phepha: “Lithi ndijonge. Inqaba imi phezu kwesiseko esiqinileyo, ngoxa simane sintlithwa ngamaza naziinkqwithela.” Utshintsho abazalwana abalubonayo lusenziwa kwiphepha elingaphandle kuloo nyaka yayilelokuqala kodwa yayingazi kuba lelokugqibela. NgoNovemba babona kusenziwa olunye utshintsho olukhulu. Okubangel’ umdla kukuba, nalo olu lwalunento yokwenza nolwandle olulwatyuzayo.
3, 4. Yiyiphi ingxaki eyalungiswa kwiMboniselo kaNovemba 15, 1895, yaye luluphi utshintsho olukhulu olwachazwayo?
3 Inqaku elaphuma kwiMboniselo kaNovemba 15, 1895 zange lifihle makhuba: Kwakukho isaqhwithi esasigxobh’ uxolo nomanyano lwaBafundi BeBhayibhile. Eyona nto babethe phithi yiyo abazalwana yayikukuba ngubani omakakhokele ibandla. Ukuze kuncedwe abazalwana babone eyona nto yayifuneka ukuze kunqandwe olo sukuzwano lwalubangela iyantlukwano, eli nqaku lafanisa intlangano nenqanawa. Emva koko latsho phandle ukuba abo bakhokelayo babohlulekile kukunceda intlangano ilungele ezo nkqwithela. Kwakumele kwenziwe ntoni?
4 Eli nqaku lathi umatiloshe osisilumko uyaqiniseka ukuba kukho abantu abaza kusindisa ubomi yaye bonke abancedisi bakhe bayayazi into abaza kuyenza xa kuvela uqhwithela. Ngoko ke, nabo babekhokela intlangano babefanele baqiniseke ukuba onke amabandla alungele naluphi na uqhwithela olwalunokuvela. Ngenxa yoko, eli nqaku lachaza utshintsho olukhulu. Lathi, “kwibandla ngalinye makukhethwe abadala” abaza ‘kunyamekela umhlambi,’ latsho lisithi loo nto mayenzeke ngoko nangoko.—IZe. 20:28.
5. (a) Kutheni sinokuthi ukumiselwa kwabadala kwaba lilungiselelo elafika kanye ngexesha? (b) Yiyiphi imibuzo eza kuphendulwa?
5 Oko kumiselwa kwabadala kokuqala, kwathi kanti linyathelo elibalulekileyo kwindlela yokukhokela ibandla. Kwanceda abazalwana bakwazi ukutyhubela kwezo zaqhwithi ezavuswa yiMfazwe Yehlabathi I. Kumashumi eminyaka emva koko, ukuphuculwa kwentlangano kwanceda abantu bakaThixo bakwazi kakuhle ukumkhonza uYehova. Sisiphi isiprofeto seBhayibhile esasithethe ngolu tshintsho? Luluphi utshintsho okhe walubona lusenzeka entlanganweni? Lukuncede njani?
“Ndiya Kumisela Uxolo Lube Ngabaveleli Bakho”
6, 7. (a) Sithetha ukuthini isiprofeto esikuIsaya 60:17? (b) Ukukhankanywa ‘kwabaveleli nabaphathi’ kubonisa ntoni?
6 Njengoko siye safunda kwiSahluko 9, uIsaya waprofeta wathi uYehova uza kubasikelela abantu bakhe ngokubenza babe baninzi. (Isa. 60:22) Noko ke, uYehova wathembisa ukwenza okungakumbi. Kwakweso siprofeto wathi: “Esikhundleni sobhedu ndiya kuzisa igolide, esikhundleni sentsimbi ndizise isilivere, esikhundleni somthi ubhedu, esikhundleni samatye intsimbi; yaye ndiya kumisela uxolo lube ngabaveleli bakho nobulungisa bube ngabaphathi bakho.” (Isa. 60:17) Esi siprofeto sithetha ukuthini? Sisebenza njani kuthi namhlanje?
Akutshintshwa into ebingalunganga ize yenziwe ntle, kunoko kuphuculwa into ebisel’ intle kakade
7 Isiprofeto sikaIsaya sithetha ngokuphuculwa kwezinto. Kodwa, qaphela ukuba apha akutshintshwa into ebingalunganga ize yenziwe ntle, kunoko kuphuculwa into ebisel’ intle kakade. Xa ubeka igolide endaweni yobhedu, uyaphucula. Ngoko ke, ngesi siprofeto, uYehova uchaza ukuba uza kuyiphucula imeko yabantu bakhe ngokwamanqanaba. Yintoni kanye le iza kuphuculwa? Ngokukhankanya ‘abaveleli nabaphathi,’ uYehova wayebonisa ukuphuculwa kwendlela abantu bakhe ababenyanyekelwa nababelungelelaniswa ngayo.
8. (a) Ngubani obangela inkqubela echazwe kwisiprofeto sikaIsaya? (b) Yintoni thina esiyizuzayo kwezi nguqu? (Funda nebhokisi ethi “ Wakwamkela Ngokuthobeka Ukulungiswa.”)
8 Ngubani obangela le nkqubela? UYehova uthi: “Ndiya kuzisa igolide . . . ndizise isilivere, . . . ndiya kumisela uxolo.” Ngokwenene, ukuphuculwa kwendlela yokukhokela ibandla kuye kwabangelwa nguYehova ngokwakhe, kungekhona abantu. Ukususela oko uYesu waba nguKumkani, uYehova uye wasebenzisa lo Nyana wakhe ukuze azise le mpucuko. Yintoni thina esiyizuzayo kwezi nguqu? Esi sibhalo sikwathi le mpucuko iza kubangela ‘uxolo nobulungisa.’ Njengoko silwamkela ukhokelo lukaThixo size senze utshintsho, kuye kugqube uxolo nokuthanda ubulungisa phakathi kwethu, kuze oko kusenze sikhonze uYehova owachazwa ngumpostile uPawulos ngokuthi ‘nguThixo woxolo.’—Fil. 4:9.
9. Sisiphi isisiseko socwangco nomanyano esiyingenelo ebandleni, yaye kutheni?
9 UPawulos waphinda wathi ngoYehova: “UThixo unguThixo, kungekhona owesidubedube, kodwa owoxolo.” (1 Kor. 14:33) Qaphela ukuba uPawulos akathelekisi isidubedube nocwangco, kodwa usithelekisa noxolo. Kutheni? Khawucinge ngale nto: Ucwangco alusoloko lubangela kubekho uxolo. Ngokomzekelo, amajoni aya emfazweni elungelelanisiwe, kodwa oko kulungelelaniswa kokomlo kungekhona uxolo. Ngenxa yoko, thina maKristu, sifuna ukuhlala sisazi le ngongoma: Nantoni na eyenziwayo, enoba ingenziwa ngocwangco kangakanani, ukuba ayisekelwanga kuxolo, iza kupatyalaka nakanjani na. Ngokwahlukileyo koko, uxolo lukaThixo lubangela kubekho ucwangco oluhlala luhleli. Ngenxa yoko, siyixabisa gqitha into yokuba intlangano yethu ikhokelwa yaye iphuculwa ‘nguThixo onika uxolo’! (Rom. 15:33) Uxolo oluvela kuThixo luba sisiseko socwangco oluyingenelo nomanyano oluchukumisayo esilunandiphayo kumabandla ethu asehlabathini lonke.—INdu. 29:11.
10. (a) Luluphi utshintsho oluye lwenzeka phambili phaya? (Funda ibhokisi ethi “ Indlela Eye Yaphuculwa Ngayo Indlela Yokukhokela.”) (b) Yiyiphi imibuzo eza kuxutyushwa?
10 Ibhokisi ethi “ Indlela Eye Yaphuculwa Ngayo IndlelaYokukhokela” isichazela ngotshintsho olwaba luncedo nolwazisa ulungelelwano kwintlangano yethu phambili phaya. Kodwa luluphi utshintsho lokususa ‘ubhedu ubeke igolide’ uYehova aye walwenza kutshanje esebenzisa uKumkani wethu? Utshintsho oluye lwenziwa kwindlela yokukhokela ibandla, luye lwaluqinisa njani uxolo nomanyano kumabandla asehlabathini lonke? Olo tshintsho lukuncede njani wakhonza ‘uThixo woxolo’?
Indlela UKristu Alikhokela Ngayo Ibandla
11. (a) Ukuhlolisiswa kweZibhalo kwabangela ukuba kuqondwe ntoni? (b) Yintoni abazalwana bequmrhu elilawulayo abazimisela ukuyenza?
11 Ukususela ngo-1964 ukusa ku-1971, iqumrhu elilawulayo laye lavelela iphulo lokuhlolisisa iBhayibhile ngenyameko. Phakathi kwezinto ezazifunwa, yayiyindlela elalisebenza ngayo ibandla lamaKristu enkulungwane yokuqala. * Mayela nendlela yokukhokela intlangano, kwafunyaniswa ukuba ngenkulungwane yokuqala amabandla ayesalathiswa ngamaqumrhu abadala endaweni yomdala omnye okanye umveleli. (Funda kwabaseFilipi 1:1; 1 Timoti 4:14.) Xa loo ngongoma yaqondwa kakuhle, iqumrhu elilawulayo labona ukuba likhokelwa nguKumkani uYesu ekuphuculeni indlela yokwalathisa intlangano yabantu bakaThixo, yaye abo bazalwana bequmrhu elilawulayo bazimisela ukwenza izinto ngendlela kaKumkani. Bakhawuleza benz’ iinguqu kwintlangano ukuze izinto zenziwe ngendlela evisisana nelungiselelo labadala elichazwe eZibhalweni. Zeziphi ezinye zeenguqu ezenziwayo ekuqaleni kweminyaka yoo-1970?
12. (a) Luluphi utshintsho olwenziwayo kwiqumrhu elilawulayo? (b) Khawuchaze indlela iQumrhu Elilawulayo elilungelelaniswe ngayo namhlanje. (Funda ibhokisi ethi “ Indlela IQumrhu Elilawulayo Eliyinyamekela Ngayo Imisebenzi YoBukumkani.” )
12 Utshintsho lokuqala lwenziwa kwiqumrhu elilawulayo. Ngelo xesha, eli qela labazalwana abathanjisiweyo lalibunjwa ngamalungu asixhenxe equmrhu labalathisi beWatch Tower Bible and Tract Society of Pennsylvania. Kwathi ke ngo-1971, kwandiswa amalungu equmrhu elilawulayo awayeyi-7 aba yi-11, yaye ukususela ngoko, ayengasabizwa njengequmrhu labalathisi. Kwakungekho lungu lizibona lingaphezulu kwelinye, yaye baqalisa ukutshintshana ngokuba ngusihlalo ngokulandelelana kwamagama abo.
13. (a) Luluphi utshintsho oluye lwahlala luhleli ukususela ngo-1932 ukusa ku-1972? (b) Yintoni eyenziwa liQumrhu Elilawulayo ngo-1972?
13 Utshintsho olulandelayo lwaluchaphazela amabandla. Njani? Ukususela ngo-1932 ukusa ku-1972, ibandla lalivelelwa ngumzalwana omnye, yaye loo mzalwana wayebizwa ngokuba ngumalathisi wenkonzo de kwango-1936. Emva koko, kwathiwa sisicaka sebandla, waza ekugqibeleni wabizwa ngokuba ngumveleli webandla. Abo bazalwana bamiselweyo babewunyamekela ngenzondelelo umhlambi ngeemfundiso zeBhayibhile. Umveleli webandla wayesenza izigqibo engathethanga nezinye izicaka zebandla. Noko ke, ngo-1972, iQumrhu Elilawulayo lalungiselela ukwenza utshintsho olungasoze lulibaleke. Luluphi olo tshintsho?
14. (a) Liliphi ilungiselelo elaqalisa ukusebenza ngo-Oktobha 1, 1972? (b) Umnxibelelanisi wequmrhu labadala uwathobela njani amazwi akwabaseFilipi 2:3?
14 Kunokuba ibandla livelelwe ngumzalwana omnye, kwamiselwa abanye abazalwana abafanelekayo ngokweZibhalo ukuba babe ngabadala. Xa bebonke, babeza kubumba iqumrhu labadala elaliza kuvelela ibandla. Eli lungiselelo laqalisa ukusebenza ngo-Oktobha 1, 1972. Namhlanje, umnxibelelanisi wequmrhu labadala akazijongi njengobalulekileyo kunabanye, kodwa “njengomncinane.” (Luka 9:48) Aba bazalwana bathobekileyo bayintsikelelo kakhulu kubazalwana abasehlabathini lonke!—Fil. 2:3.
Ngokucacileyo, ngobulumko uKumkani wethu uye wanika abalandeli bakhe abelusi abafanelekayo kanye ngexesha elifanelekileyo
15. (a) Ukubakho kwequmrhu labadala emabandleni kuye kwanaziphi iingenelo? (b) Yintoni ebonisa ukuba uKumkani wethu wenza ngobulumko?
15 Ilungiselelo lokuba iimbopheleleko zebandla zibe semagxeni equmrhu labadala lelona lisebenza kakuhle. Cinga ngezi ndlela zintathu liye lanceda ngazo: Okokuqala, liye lanceda bonke abadala ukuba bahlale bekhumbula ukuba iNtloko yebandla nguYesu, enoba baneembopheleleko ezingakanani na. (Efe. 5:23) Okwesibini, iMizekeliso 11:14 ithi: “Kukho usindiso ebuninzini babacebisi.” Njengoko abadala behlanganisana xa kukho into efuna ukulungiswa ebandleni, baze baphulaphule amacebiso omdala ngamnye, batsho bakwazi ukwenza izigqibo ezivisisana nemigaqo yeBhayibhile. (IMize. 27:17) UYehova uyazisikelela izigqibo abazenzayo, nto leyo ebangela ukuba izinto zihambe kakuhle ebandleni. Okwesithathu, ngenxa yokuba isiya isanda imfuneko yokuvelelwa nokwaluswa kwamabandla, ukubakho kwabazalwana abangakumbi abafanelekayo kuye kwaluncedo entlanganweni. (Isa. 60:3-5) Khawucinge ngoku—inani lamabandla asehlabathini liye landa ukususela kwangaphezu kwayi-27 000 ngo-1971 ukuya kutsho kwangaphezu kwayi-113 000 ngo-2013! Ngokucacileyo, ngobulumko uKumkani wethu uye wanika abalandeli bakhe abelusi abafanelekayo kanye ngexesha elifanelekileyo.—Mika 5:5.
“Ukuba Ngumzekelo Kumhlambi”
16. (a) Nguwuphi umsebenzi abadala abajongene nawo? (b) ABafundi BeBhayibhile basijonga njani isibongozo sikaYesu esithi, ‘yalusa izimvu zam’?
16 Kungekudala emva kokuba kukho aBafundi BeBhayibhile, abadala babesele beyiqonda imbopheleleko abanayo yokunceda amanye amaKristu ukuba kungabikho nto iwenza ayeke ukukhonza uThixo. (Funda eyabaseGalati 6:10.) Ngo-1908, inqaku leMboniselo lathetha ngesi sibongozo sikaYesu: “Yalusa amatakane am ezimvu.” (Yoh. 21:15-17) Eli nqaku laxelela abadala oku: “Kubaluleke kakhulu ukuba into ethe iNkosi masiyenzele umhlambi ibe yeyona ibalulekileyo ezintliziyweni zethu, sikujonge njengelungelo elikhulu ukondla nokunyamekela abalandeli beNkosi.” Ngo-1925, iMboniselo yagxininisa ukubaluleka kokuba ngabelusi ngokukhumbuza abadala oku: “Ibandla lelikaThixo, . . . yaye uya kubaphendulisa bonke abo abanike imbopheleleko yokukhonza abazalwana babo.”
17. Abaveleli baye bancedwa njani bakwazi ukuwenza kakuhle umsebenzi wokwalusa?
17 Intlangano kaYehova iye yabanceda njani abadala baphucula indlela abalusa ngayo ukuze esikhundleni ‘sentsimbi kubekho isilivere’? Ngokubaqeqesha. Ngo-1959, kwaqalisa iSikolo Sobulungiseleli SoBukumkani sabaveleli. Kwenye iklasi kwafundiswa ngombandela owawunomxholo othi, “Ukuba Nomdla Kubavakalisi.” Abo bazalwana bakhokelayo bakhuthazwa ukuba “benze ucwangciso abaza kulusebenzisa ukuze batyelele abavakalisi emakhayeni abo.” Kuloo klasi kwaboniswa iindlela ezahlukahlukeneyo zokwenza loo matyelelo abe ngawakhayo. Ngo-1966 kwaqaliswa iSikolo Sobulungiseleli SoBukumkani esiphuculiweyo. Kule iklasi, kwafundwa umbandela owawunomxholo othi “Ukubaluleka Komsebenzi Wokwalusa.” Yiyiphi eyona nto yabalaseliswayo apho? Abo bakhokelayo “bafanele bawunyamekele ngothando umhlambi kaThixo ngoxa bengakutyesheli ukunyamekela ezabo iintsapho nokuya entsimini.” Kule minyaka idluleyo, kuye kwaqhutywa izikolo zabadala ezingakumbi. Ukuqhubeka kwentlangano kaYehova nolu qeqesho, kuphumele entwenini? Namhlanje emabandleni amaKristu, kukho amawaka abazalwana abangabelusi.
18. (a) Nguwuphi umsebenzi onzima oye wanikwa abadala? (b) Kutheni uYehova noYesu bebathanda kangaka abadala abasebenza nzima?
18 UYehova uye wasebenzisa uYesu uKumkani ukuze kubekho abadala abaza kwenza umsebenzi onzima. Nguwuphi loo msebenzi? Ngowokukhokela izimvu zikaThixo kwelona xesha linzima kwimbali yabantu. (Efe. 4:11, 12; 2 Tim. 3:1) UYehova noYesu babathanda gqitha abadala abasebenza nzima kuba aba bazalwana bathobela isibongozo esikwiZibhalo esithi: ‘Waluseni umhlambi kaThixo eniwunyamekelayo, ngokuzithandela nangentumekelelo, nibe yimizekelo emhlambini.’ (1 Pet. 5:2, 3) Makhe siqwalasele iindlela ezimbini kwezininzi abelusi abangamaKristu abayimizekelo ngayo kwizimvu, nendlela ababa negalelo ngayo kuxolo novuyo emabandleni.
Indlela Abelusi Abawalusa Ngayo Umhlambi Namhlanje
19. Uvakalelwa njani ngabadala abashumayela nathi entsimini?
19 Okokuqala, abadala basebenza nabavakalisi. Umbhali weVangeli uLuka wathi ngoYesu: “Wahambela kwizixeko ngezixeko nakwiidolophana ngeedolophana, eshumayela yaye evakalisa iindaba ezilungileyo zobukumkani bukaThixo. Kwaye abalishumi elinesibini babekunye naye.” (Luka 8:1) Kanye njengoYesu owayeshumayela nabapostile bakhe, nabadala namhlanje bashumayela namanye amaKristu entsimini. Bayazi ukuba ngokwenza ngale ndlela, benza kubekho umoya omhle ebandleni. Abavakalisi bathini ngabadala abanjalo? UJeannine, udade oneminyaka engaphaya kweyi-80, uthi: “Ukusebenza nomdala entsimini kundivulela ithuba lokuba ndincokole naye ndize ndimazi ngakumbi.” USteven, umzalwana oneminyaka engaphaya kweyi-30, uthi: “Xa umdala esebenza nam kwindlu ngendlu, ndivakalelwa kukuba ufuna ukundinceda. Ukuncedwa ngolo hlobo kuyandonwabisa.”
20, 21. Abadala banokumxelisa njani umalusi okumzekeliso kaYesu? Zekelisa. (Funda ibhokisi ethi “ Utyelelo Lweveki Nganye Olunemiphumo Emihle.”)
20 Okwesibini, intlangano kaYehova iye yaqeqesha abadala ukuba baxhalabe ngabo baye bayeka ukuya kwiintlanganiso. (Heb. 12:12) Kutheni abadala befanele babancede abavakalisi abaye baphola, yaye bafanele babancede njani? Iimpendulo zale mibuzo zifumaneka kumzekeliso kaYesu ongomalusi nemvu elahlekileyo. (Funda uLuka 15:4-7.) Xa umalusi eqaphela ukuba kukho imvu elahlekileyo, uyikhangela ngokungathi yiyo yodwa anayo. Namhlanje abadala abangamaKristu bawulandela njani umzekelo walo malusi? Kanye njengokuba imvu elahlekileyo ixabisekile kulo malusi, abo baye baphola bahlala bexabisekile kubadala. Bamjonga umntu opholileyo njengemvu elahlekileyo, hayi uncanyelweni. Ukongezelela, njengokuba umalusi egqiba kwelokuba “ahambe aye kuyifuna de ayifumane,” nabo abadala batsiba kuqala ukuya kufuna baze bancede abo baye baphola.
21 Wenza ntoni umalusi okumzekeliso akuyifumana imvu yakhe? Uyifunqula ngothando, ‘ayibeke emagxeni akhe,’ aze ayibuyisele emhlambini. Ngokufanayo, amazwi omdala athethwa ngothando nasuk’ entliziyweni anokumphakamisa lowo upholileyo aze amncede abuyele ebandleni. Yiloo nto kanye eyenzekayo komnye umzalwana waseAfrika onguVictor, owayekayo ukuya ezintlanganisweni. Uthi: “Kuloo minyaka isibhozo ndipholile, abadala baqhubeka bezama ukundinceda.” Yintoni eyona yamchukumisayo? Uthi: “Ngenye imini kwafika uJohn, umdala endandikunye naye kwiSikolo Senkonzo Yobuvulindlela, wandibonisa iifoto esasizifote sisesikolweni. Zanditsho ndakhumbula uvuyo endandinalo ndisakhonza uYehova.” Emva kotyelelo lukaJohn, uVictor wabuyela ebandleni. Ngoku, uVictor unguvulindlela kwakhona. Liyinene elokuba, abadala abakhathalayo baba negalelo elikhulu kuvuyo lwethu.—2 Kor. 1:24. *
Ukuphuculwa Kwendlela Yokukhokela Kuqinisa Umanyano Kubantu BakaThixo
22. Ubulungisa noxolo, ziluqinisa njani umanyano kwibandla lamaKristu? (Funda nebhokisi ethi “ Kwasikhwankqisa Oku.”)
22 Njengokuba bekukhe kwatshiwo ngaphambili, uYehova waprofeta ukuba kwakuza kugquba ubulungisa noxolo kubantu bakhe. (Isa. 60:17) Zombini ezi mpawu ziyaluqinisa umanyano ebandleni. Ngaziphi iindlela? Kumba wobulungisa, “uThixo wethu nguYehova mnye.” (Dut. 6:4) Akawaphathi ngendlela eyahlukileyo amabandla akumazwe awahlukahlukeneyo. Imilinganiselo yakhe yobulungisa iyafana kuwo onke amabandla asemhlabeni, ‘amabandla abo bangcwele.’ (1 Kor. 14:33) Ngenxa yoko, xa ibandla lisebenzisa imilinganiselo kaThixo, liyakhula. Kumba woxolo, uKumkani wethu ufuna ukuba singapheleli nje ekunandipheni uxolo, kodwa ‘sidale uxolo.’ (Mat. 5:9) Ngenxa yoko, ‘sisukela izinto ezisingisa eluxolweni.’ Xa kuvel’ ingxaki phakathi kwethu, siba ngabokuqala ukuyilungisa. (Rom. 14:19) Ngokwenjenjalo, sibangela ukuba kubekho uxolo nomanyano kumabandla esikuwo.—Isa. 60:18.
23. Yintoni esivuyisayo namhlanje thina bakhonzi bakaYehova?
23 NgoNovemba 1895, xa iMboniselo yathetha ngelungiselelo labadala lokuqala, abazalwana abanembopheleleko bathetha ngomnqweno onyanisekileyo ababenawo. Wawuyintoni loo mnqweno? Babenqwenela yaye bethandazela ukuba eli lungiselelo litsha lentlangano lincede abantu bakaThixo “bakhawuleze bamanyane elukholweni.” Xa sikhangela kumashumi eminyaka edluleyo, sivuyiswa kukubona ukuba indlela uYehova awuphucule ngayo ngokuthe ngcembe umsebenzi wokukhokela, esebenzisa uKumkani wethu, iye yayomeleza indlela esimnqula ngokumanyene ngayo. (INdu. 99:4) Ngenxa yoko, namhlanje bonke abantu bakaYehova abasehlabathini bavuyiswa kukuhamba ‘ngomoya ofanayo, kumanyathelo afanayo,’ yaye bekhonza ‘uThixo woxolo’ “ngaxhatha linye.”—2 Kor. 12:18; funda uZefaniya 3:9.
^ isiqe. 11 Izinto ezafunyaniswa kolo phando zapapashwa kwincwadi ethi Aid to Bible Understanding.
^ isiqe. 21 Funda inqaku elithi “Abadala—‘Abasebenzi Abangamadlelane Ukuze Sibe Novuyo,’” kwiMboniselo kaJanuwari 15, 2013, iphepha 27-31.
Funda Okungakumbi
UYehova NguThixo Wolungelelwano
Ingxelo eseBhayibhileni ethetha ngoSirayeli wamandulo namaKristu enkulungwane yokuqala ibonisa njani ukuba abakhonzi bakaYehova abasemhlabeni bamele balungelelaniswe nakule mihla yethu?
Bathobeleni Abalusi BakaYehova
Abaveleli abangamaKristu bamiselwe ngumoya oyingcwele ukuze baluse ibandla likaThixo. Kutheni izimvu zimele zibaphulaphule?
Ukumanyana Njengoko Eli Hlabathi Lidala Liphela
Imizekelo emine eseBhayibhileni ibonisa ukubaluleka komanyano, nesizathu sokuba luza kubaluleka nangakumbi kwixesha elizayo.


c: text/html

text:
Bahlangulwa Beza Kuzibulala
NGOXA ayeshumayela kwindlu ngendlu, amaNgqina kaYehova amabini ankqonkqoza komnye umzi. Kwavula indoda eyayibonakala isentlungwini; emva kwayo kujinga intambo.
Emva kokuba iwangenise ngaphakathi loo maNgqina, abuza ukuba intambo le ijinga apha yeyantoni. Yathi ibisele iza kuzixhoma, kodwa yacinga ukuba mayiye kuwuvula okokugqibela umnyango. AmaNgqina athetha nale ndoda aza ayisa kugqirha owayincedayo.
Eli bali lalikwiphephandaba laseBelgium. Noko ke, amaNgqina kaYehova ayengaqali ukunceda umntu obefuna ukuzibulala. Nanga amanye amabali afana neli awenzeka kwamanye amazwe ehlabathi.
Elinye ibhinqa laseGrisi labhala lenjenje: “
Intliziyo yam yaba lihlwili yinto endayenziwa ngumyeni wam ndaza ndakhathazeka ngokwenene. Intlungu endandikuyo yandenza andacinga ngenye into ngaphandle kokuzibulala. Loo ngcinga nje iyodwa yandenza ndaphola engqondweni—Ndandifuna ukwahlukana nentlungu endandikuyo.”
Kunokuba lizibulale, eli bhinqa laya kugqirha. Kungekudala emva koko, ladibana namaNgqina, laqalisa ukufunda iBhayibhile laza laya kwiintlanganiso. Labhala: “
Abazalwana noodade bandithanda ngokusuk’ entliziyweni, nto leyo ebendiyifuna kuyo yonke le minyaka. Ndifumene abahlobo bokwenene endinokubathemba. Ndizolile yaye ndonwabile, andizikhathazi ngekamva.”
INgqina laseNgilani labhala lathi: “
Omnye endisebenza naye wandifowunela evakala ukuba usentlungwini endixelela ukuba ngobo busuku uza kuzibulala. Ndisebenzisa iingongoma ezikuVukani! kaMeyi 2008 owayethetha ngokuzibulala, ndazama ukumbonisa, ndimfundela nezibhalo ezithuthuzelayo. Ngoku nakubeni iingxaki zisekho, kodwa akacingi ngokuzibulala.”
UMichael, iNgqina likaYehova laseGhana, wancokola nebhinqa eliselula elithengisa apho aphangela khona. Ngenye imini, uMichael waphawula ukuba lidandatheke kakhulu waza wabuza isizathu.
Lathi belifuna ukuzibulala kuba umyeni walo ulilahlile wathandana nelinye ibhinqa. UMichael walithuthuzela waza walinika iincwadi ezimbini ezicacisa iZibhalo. Ngenxa yenkcazelo elayifumana kwezo ncwadi layeka ukufuna ukuzibulala. Alizange liyeke ukufunda iBhayibhile, ibe ngoku liNgqina likaYehova.
Iphephandaba laseUnited States lithi elinye iNgqina eliselula elalishumayela labona imoto imile kodwa injini yayo iduma.
Lo mafana uthi: “Ndabona umbhobho ozii-intshi ezine ufakwe kwi-exhaust pipe. Elinye icala lalo mbhobho lalifakwe kwifestile yemoto, eyayivalwe ngeteyiphu yokuncamathisela ukuze kungangeni moya.
“Njengoko ndandisondela kule moto, ndajonga efestileni ndaza ndabona ibhinqa likhala yaye kukho umsi ngaphakathi emotweni. Ndakhwaza ndisithi ‘Wenza ntoni?’
“Ndathi xa ndiza kuvula ucango, ndabona abantwana abathathu behleli ngasemva. Xa ndiluvula lathi: ‘Ndiyeke ndihambe! Ndimele ndihambe! Ndimele ndihambe nabantwana bam.’
“Ndathi, ‘Nceda ungayenzi le nto, asiyondlela yokucombulula ingxaki le!’
“Lathi: ‘Ndimele ndiy’ ezulwini, ndihambe nabantwana bam.’
“Njengoko lalikhala ndaguqa ngamadolo, nam ndisezinyembezini. Ndaphida ndathi, ‘Nceda ungayenzi le nto.’ Emva koko ndakwazi ukuvula ucango ndaza ndalanga, yaye ndalikhuphela ngaphandle.
“Lakhwaza lisithi, ‘Hlangula abantwana bam!’
“Basondeza iingalo zabo. Yayingamantombazana amabini aneminyaka emine nemihlanu kunye nenkwenkwana eneminyaka emibini. Babehleli ngasemva bethe cwaka, bengazi ukuba bazakufa kungekudala.
“Emva kokuba ndibakhuphe bonke, ndacima injini. Sobahlanu sahlala elityeni, ndaza ndathi, ‘Masithethe.’”
KumaNgqina kaYehova, ubomi busisipho esixabisekileyo esivela kuMdali wethu. Ehlabathini lonke azama ukuthuthuzela abo banabantu babo ababathandayo abaye bazibulala nokunceda abo bakhe bazama ukuzibulala.
Funda Okungakumbi
Ucinga Ngokuzibulala?
Yintoni enokubangela umntu ajonge ukufa njengomhlobo?

robotstxt: allowed

filter: keep


text:
INDLELA YOKUPHILA YAMAKRISTU
Yibani Nemihlali Ngethemba Lenu
Ithemba lifana neankile. (Heb 6:19) Lisinceda siphephe nantoni na enokusenza singathembeki kuThixo xa sifikelwa ziingxaki. (1Ti 1:18, 19) Ezi ngxaki zinokuquka ukuphoxeka, ukuphulukana nezinto zethu eziphathekayo, isigulo esinganyangekiyo, ukuswelekelwa sisalamane okanye nantoni na enokusenza simlahle uThixo.
Ukholo nethemba zisinceda sikhangele kumvuzo esiwuthenjisiweyo. (2Ko 4:16-18; Heb 11:13, 26, 27) Ngoko ke, enoba sinethemba lokuphila ezulwini okanye emhlabeni, sifanele siligcine liphila ngokucamngca ngezithembiso eziseLizwini likaThixo. Xa sifikelwa ziingxaki, kuya kuba lula ukuhlala sivuya.—1Pe 1:6, 7.
BUKELA IVIDIYO ETHI, YIBA NEMIHLALI NGALO ITHEMBA, EMVA KOKO UPHENDULE LE MIBUZO:
Kutheni uMoses engumzekelo omhle esinokuwuxelisa?
Yiyiphi imbopheleleko enikwe iintloko ntsapho?
Ziintoni eninokuzenza kuNqulo Lwentsapho?
Ithemba lingakunceda njani uzithembe xa uvavanywa?
Yintoni okhangele phambili kuyo?


text:
I-JW BROADCASTING
Ukumamela Isandi KwiRoku
Icandelo leSandi linezandi ezahlukahlukeneyo, liquka umculo, iidrama nemidlalo yeBhayibhile erekhodiweyo.
(Phawula: Indlela yokusebenzisa iRoku 3 ibonisiwe apha. Isixhobo sakho sokudlala iTV sisenokwahluka kancinci.)
Khetha iSandi kwiphepha lokuqala leJW Broadcasting ukuze ubone izandi ezahlukahlukeneyo ezikhoyo. Landela le ndlela iboniswe ngezantsi ukuze ufumane uze umamele iinkqubo zesandi:
Mamela Inkqubo YeSandi
Sebenzisa imigca ekhombayo kwisixhobo sakho sokusebenzisa iRoku ukuze uye nakweyiphi na indawo kwiphepha leZandi. Iinkcukacha ezikhoyo zibonisa inkqubo okuyo nexesha elithathayo xa idlala.
Imigca ekhombe Phezulu naleyo ikhombe Ezantsi: Yiya kwezinye izandi ezahlukahlukeneyo. Umxholo weenkqubo ezahlukahlukeneyo uvela phezu kwesangqa.
Imigca ekhombe Ekhohlo naleyo ikhombe Ekunene: Yehla uphinde wenyuke kwinkqubo yesandi.
Icebiso: Ngentla kwicala elingasekunene kuvela inani leenkqubo zezandi ezikhoyo ibe kuvela nenkqubo okuyo ngelo xesha.
Cofa kwindawo ethi OK ukuze ukhethe leyo uyifunayo uze uyifake kwisixhobo sakho. Khetha enye yezi:
Dlala: Dlala isandi ukususela ekuqaleni.
Yimise: Misa inkqubo.
Buyela: Buyela kwinkqubo oye wayimisa.
Phawula: Isandi osivulileyo simameleka kuphela xa ukwindawo esivulwe kuyo. Xa uphuma kwindawo esivulwe kuyo isandi siyacima.
Zidlale Zonke Izandi Ezahlukahlukeneyo: Zidlale zonke izandi ezikhoyo, uqala ngeso siboniswe kwindawo esivulwe kuyo.
Phawula: Aziyi kuphinda ziqalele izandi xa zidlalwe zonke ezo zahlukahlukeneyo.
Mamela IZandi Ezahlukahlukeneyo
Ukongeza ekumameleni isandi ngasinye, unokuzimamela zonke izandi ezahlukahlukeneyo. Ukuze wenze oku, sebenzisa enye yezi ndlela:
Dlala Zonke Izandi Ezahlukahlukeneyo: Xa ukwiphepha leZandi, yiya kule nkqubo ufuna ukuyimamela uze ucofe kuDlala Zonke Izandi Ezahlukahlukeneyo.
Dlala Zonke: Khetha indawo ethi Dlala Zonke ukuze uzidlale zonke izandi ezahlukahlukeneyo, uqala ngenkqubo yokuqala.
Dlala noba yeyiphi: Khetha indawo ethi Zingalandelelani kwizandi ezahlukahlukeneyo ukuze uzidlale zonke ngendlela yokuba zingalandelelani.
Phawula: Aziyi kuphinda ziqalele iingoma xa sele igqibile ukuzidlala.
Oko Unokukwenza Kwisandi Osimameleyo
Xa kudlala inkqubo yesandi, unokwenza oko ufuna ukukwenza usebenzisa isixhobo sakho sokudlala iRoku ngale ndlela:
Simise: Misa isandi esidlalayo. Cofa iqhosha elifanayo ukuze ubuyele kwisandi osimisileyo.
Sise phambili: Yisa isandi phambili.
Buyela umva: Buyela kwiindawo ezisemva.
Icebiso: Bukela indawo ebonisa apho ukhoyo ekumfanekiso ukuze ubone ukuba kumaxa undawoni.
Umgca Okhomba Ekunene: Dlulela kwenye inkqubo yesandi (okanye ucofe kuShuffle ukuze uye kwenye inkqubo).
Umgca Okhomba Ekhohlo: Buyela kwinkqubo yesandi osuka kuyo (okanye ucofe kuShuffle ukuze ubuyele kuleyo ibisele idlaliwe).
Iqhosha Lokubuyela Ekuqaleni: Buyela kwiphepha leZandi.


text:
INQAKU ELINGUMXHOLO | BAQALA NJANI UBOMI?
Imibuzo Emibini Ebalulekileyo
1 Ubomi Baqala Njani?
OKO KUTHETHWA NGABANYE. Ubomi basuka nje bathi gqi kwizinto ezingaphiliyo.
ISIZATHU SOKUBA ABANYE BENGAYIGINYI NCAM LE MPENDULO. Oososayensi bazi izinto ezininzi ngoku ngemichiza nangendlela obakhiwe ngayo ubomi bezinto eziphilayo kunangaphambili. Nangona kunjalo, kusenzima ukuchaza ukuba buyintoni kanye kanye ubomi. Kukho umahluko omkhulu phakathi kwezinto ezingaphiliyo, nkqu naxa sele zithelekiswa neyona seli ingantsonkothanga.
Oososayensi banokuqikelela kuphela ukuba kwakunjani emhlabeni kwiibhiliyoni zeminyaka eyadlulayo. Iimbono zabo ziyabethabethana xa kufikwa kumba wokuba ubomi baqala phi. Abanye bathi baqala kwintaba-mlilo, ngoxa abanye besithi baqala elwandle. Abanye bathi ubomi baqala kwenye indawo baza bafika emhlabeni ngenxa yelitye elawa livela esibhakabhakeni. Zonke ezi ngcamango aziwuphenduli lo mbuzo, kunoko zithi baqala kwenye indawo.
Oososayensi baqikelela ukuba kwakukho iimolekyuli ezithile ezazinemizila yemfuza ngaphambi kwezi sizaziyo ngoku. Bathi kusenokwenzeka ukuba ezi molekyuli zavela kwizinto ezingaphiliyo zaza zaphindaphindana. Noko ke, abanabo ubungqina obubonisa ukuba kwakhe kwakho iimolekyuli ezinjalo, ibe abakwazanga nokwenza ezifana nazo.
Izinto eziphilayo zinendlela yazo nje eyahlukileyo yokugcina nokusebenzisa inkcazelo. Iiseli zikhupha, zitolike zize zisebenzise inkcazelo eziyigcine kwimizila yazo yemfuza. Abanye oososayensi bafanisa imizila yemfuza neenkqubo zekhompyutha, baze bafanise iseli kunye noqobo lwekhompyutha. Noko ke, imfundiso yokuba izinto eziphilayo zazivelela ayichazi ukuba imizila yemfuza ivela phi.
Ukuze iseli isebenze kakuhle kufuneka kubekho iimolekyuli zeprotini. Imolekyuli yeprotini eqhelekileyo inamakhulukhulu eeasidi zeamino ezidityaniswe ngohlobo olulungelelanisiweyo. Nayo ke le molekyuli yeprotini kufuneka isongwe ngohlobo oluthile ukuze isebenze kakuhle. Abanye oososayensi bathi bekungangenkankulu ukuba nkqu nenye kwezi molekyuli zeprotini isuke ithi gqi nje. UPaul Davies ongusosayensi uthi: “Ekubeni iseli esebenzayo kufuneka ibe namawakawaka eeprotini ezahlukahlukeneyo, ayivakali ncam le yokucinga ukuba zasuka zathi gqi nje ngamabona ndenzile.”
LILONKE. Emva kweminyaka eliqela yophando kuzo zonke iintlobo zesayensi, inyaniso esamileyo yeyokuba ubomi buvela kobunye ubomi.
2 Izinto Eziphilayo Zakhula Njani?
OKO KUTHETHWA NGABANYE. Izidalwa zokuqala zatshintsha ngokuthe ngcembe zavelisa ezinye, kuquka nabantu, ngenxa yotshintsho olwenzeka ngesiquphe xa iiseli zisanda nangenxa yokuzikhethela kwemvelo.
ISIZATHU SOKUBA ABANYE BENGAYIGINYI NCAM LE MPENDULO. Ezinye iiseli zintsonkothile kunezinye. Enye incwadi ithi, kwimfundiso yokuba izinto zazivelela, into yokuba kuthiwe iiseli ezingenabugocigoci zinokujika zize zibe ziiseli ezintsonkothileyo, “sisintsompothi sesibini, esilandela esi sokuzivelela kobomi.”
Oososayensi baye bafumanisa ukuba kwiseli nganye kukho oomatshini abasebenza ngendlela emangalisayo abakhiwe ziimolekyuli zeprotini. Imisebenzi yaba matshini iquka ukuhambisa nokujika ukutya kube ngamandla, ukulungisa iindawo ezonakeleyo zeseli nokugcina unxibelelwano. Ngaba utshintsho olwenzeka ngesiquphe xa iiseli zisanda kunye nokhetho lwemvelo lwalunokuvelisa oomatshini abantsonkothe ngale ndlela? Abaninzi bathi ingangumnqa lowo.
Izilwanyana nabantu bavela xa iqanda liye ladibana namadlozi. Emva kokuba kuvele imbumba, ngaphakathi kuyo iiseli ziyanda ize nganye yenze umsebenzi wayo okhethekileyo njengoko zisakha amalungu ahlukahlukeneyo omzimba. Imfundiso yokuba izinto zazivelela ayikwazi ukuchaza ukuba iseli “yazi” njani ukuba imele yakhe liphi ilungu nokuba limele libe kweliphi icala lomzimba.
Oososayensi ngoku bayaqonda ukuba ukuze isilwanyana sivelise esinye sohlobo olwahlukileyo, bekuya kufuneka kwenzeke utshintsho kwakwiimolekyuli ezikwiseli. Ekubeni oososayensi bengakwazi ukubonisa indlela ezivelela ngayo neyona seli “ingantsonkothanga,” ngaba kusengqiqweni ukuba izilwanyana ezahlukahlukeneyo emhlabeni zazivelela ngenxa yotshintsho olwenzeka ngesiquphe xa iiseli zisanda okanye ngenxa yokuzikhethela kwemvelo? Uprofesa webhayoloji uMichael Behe uthi xa ethetha ngendlela ezakhiwe ngayo izilwanyana, nangona uphando “luye lwasibonisa ukuntsonkotha okungaphaya koko bekulindelwe, akukabikho linge liphumelelayo lokubonisa indlela oko kuntsonkotha bekunokuvele kuthi gqi ngayo ngaphandle komntu okrelekrele.”
Abantu bayazazi, bayakwazi ukucinga nokuqiqa, ibe baneempawu ezintle njengobubele, ukuzincama nokwahlula into elungileyo nengalunganga. Utshintsho olwenzeka ngesiquphe xa iiseli zisanda nokuzikhethela kwemvelo akukwazi ukuchaza ukuba zavela njani ezi mpawu abantu banazo.
LILONKE. Nangona abaninzi beme ngelithi ubomi bazivelela, iimpendulo zabo azibanelisi abanye xa bechaza indlela ubomi obaqala ngayo nobakhula ngayo.


text:
NGABA YADALWA?
Ukukhanyisa Kwenkanyezi
ESINYE isinambuzane esibizwa ngokuba yinkanyezi sinamaxolo esikhumba omeleleyo naneendawo ezitsolo anceda ekuqaqambiseni ukukhanyisa kwesi sinambuzane. *
Khawucinge ngoku: Oososayensi baye bafumanisa ukuba isibane senkanyezi sigqunywe ngamaxolo esikhumba amancinci elinye liphezu kwelinye. La maxolo ayaphakama kancinci ngasekupheleni. Oku kuphakama kunceda ukukhanyisa kwesi sinambuzane kwande ngeepesenti eziyi-50!
Olu phando lunganceda na ekuphuculeni indlela ezikhanyisa ngayo iiglowubhu? Oososayensi baye bakuphanda oku ngokuthi benze izinto ezifana nala maxolo baza bazifaka kwiiglowubhu. Waba yintoni umphumo? Ezi glowubhu zakhanyisa ngakumbi ngeepesenti eziyi-55! Usosayensi uAnnick Bay uthi: “Eyona nto yenza umdla ngolu phando kukubona indlela esinokufunda lukhulu ngayo xa sibukele indalo.”
Ucinga ntoni? Ngaba ukukhanyisa kwenkanyezi kwabakho ngamabona-ndenzile? Okanye kwadalwa?
^ isiqe. 3 Oososayensi abakazazi ncam zonke iintlobo zesi sinambuzane.


text:
ULUTSHA LUYABUZA
Kutheni Ndifanele Ndingayibukeli Iphonografi?
Ngaba uza kukwazi ukungayibukeli?
Ukuba usebenzisa i-Intanethi yilindele into yokuba usenokubona iphonografi. UHayley ona-17 uthi: “Akuyomfuneko ukuba uyikhangele, yiyo ekukhangelayo.”
Iphonografi inokulinga nabo bazimisele ukungayibukeli. UGreg ona-18 uthi: “Ndazixelela ukuba andizi kuyibukela iphonografi kodwa ndoyisakala. Awunakubetha ngenqindi etafileni uthi loo nto ayinakwenzeka apha kum.”
Kulula kwezi mini ukuyifumana iphonografi kunokuba kwakunjalo ngaphambili. Ixhaphakile into yokuthumelelana imifanekiso nemiyalezo evuselela inkanuko ngeselfowuni, kangangokuba ulutsha oluninzi lwenza luze lusasaze eyalo iphonografi.
Isibakala kukuba: Ujamelene nengxaki enkulu kunaleyo babejamelene nayo abazali bakho okanye utatomkhulu nomakhulu wakho. Umbuzo ngulo, Ngaba uza kukwazi ukuyiphepha iphonografi?—INdumiso 97:10.
Impendulo ngu-ewe ukuba ukhetha ngolo hlobo. Kodwa kufuneka uqale weyiseke ukuba iphonografi ayifanelekanga. Makhe sihlole ngokufutshane inyaniso nobuxoki ngalo mba.
Ubuxoki nenyaniso
Ubuxoki: Iphonografi ayinakundenzakalisa mna.
Inyaniso: Iphonografi ingcolisa ingqondo njengokuba necuba lingcolisa imiphunga. Ithoba isidima oko uThixo akudale ngenjongo yokuba kwenze abantu ababini bamanyane ngonaphakade. (Genesis 2:24) Ekuhambeni kwexesha inokwenza kube nzima ukubona umahluko phakathi kwento efanelekileyo nengafanelekanga. Ngokomzekelo, ezinye iingcali zibonisa ukuba amadoda ayibukela rhoqo iphonografi asenokungabi nangxaki xa amabhinqa ephathwa ngogonyamelo.
IBhayibhile ithetha ngabantu abangasazivayo “konke konke ngokokuziphatha.” (Efese 4:19) Izazela zabo azisasebenzi kangangokuba abanangxaki yokwenza izinto ezimbi.
Ubuxoki: Iphonografi inokukufundisa ngesini.
Inyaniso: Iphonografi ikufundisa ukubawa. Ikwenza ubathathe lula abantu, babe zizinto nje onokuzanelisa kuzo. Olunye uhlolisiso lwathi, abantu abasoloko bebukela iphonografi mancinane amathuba okuba baneliseke sisini emva kokuba betshatile.
IBhayibhile ithi kumaKristu makaluphephe “uhenyuzo, ukungahlambuluki, inkanuko yesini, umnqweno owenzakalisayo, nokubawa”—zonke izinto ezikhuthazwa yiphonografi.—Kolose 3:5.
Ubuxoki: Bonke abantu abangayibukeliyo iphonografi abafuni nokuva ngesini.
Inyaniso: Abantu abangayibukeliyo iphonografi bawujonga kakuhle umba wesini. Basijonga njengesipho esadalwa nguThixo esiqinisa umanyano oluphakathi kwendoda nomfazi abazinikeleyo emtshatweni wabo. Abantu abanjalo bayaneliseka sisini emva kokuba betshatile.
IBhayibhile ayigwegwelezi xa ithetha ngesini. Ngokomzekelo, xa ithetha nendoda ithi: “Ube nemihlali ngumfazi wobutsha bakho . . . Uthabatheke rhoqo luthando lwakhe.”—IMizekeliso 5:18, 19.
Indlela yokuphepha iphonografi
Kuthekani ukuba uvakalelwa kukuba isilingo sokubukela iphonografi singaphaya kwamandla akho? Iphepha onokubhala kulo elinomxholo othi, “Indlela Yokuphepha Iphonografi” linokukunceda.
Qiniseka ukuba unokukwazi ukusiphepha isilingo sokubukela iphonografi. Kwakhona unako ukuyeka ukubukela iphonografi ukuba sele uyibukela. Unokuzuza lukhulu ukuba wenjenjalo.
Makhe sithethe ngoCalvin, ovumayo ukuba waqala umkhwa wokubukela iphonografi ngoxa wayeneminyaka emalunga neyi-13. UCalvin uthi: “Ndiyazi ukuba yayiphosakele lento ndandiyenza, kodwa ndandisoyisakala ukulwa nesilingo sokufuna ukuyibukela. Emva kokuba ndiyibukele ndandingaziva kakuhle. Ekugqibeleni uTata wandibhaqa—ibe xa nditheth’ inyani, ndayivuyela loo nto. Ndade ndalufumana uncedo endandiludinga.”
UCalvin uye wafunda ukungayibukeli iphonografi. Uthi: “Ukubukela iphonografi yimpazamo enkulu endisavunayo ngenxa yayo kuba imifanekiso isadlala nangoku engqondweni yam. Maxa wambi ndikhe ndilingeke ekubukeleni izinto endingafanelanga ndizibukele. Kodwa ndiye ndicinge ngendlela endonwabe ngayo kuba ndicocekile, nangekamva eliqaqambileyo endijonge kulo xa ndisenza izinto ngendlela kaYehova.”


text:
Ngaba UYesu UnguThixo?
ABANTU abaninzi bajonga imfundiso kaBathathu Emnye “njengondoqo wemfundiso yobuKristu.” Le mfundiso ithi, uYise, uNyana nomoya oyingcwele babumba uThixo omnye. UKhadinali John O’Connor wathi ngoBathathu Emnye: “Sisintsompothi esingakwaziyo ukusiqonda.” Yintoni eyenza kube nzima kangaka ukuyiqonda le mfundiso kaBathathu Emnye?
IThe Illustrated Bible Dictionary ichaza esinye isizathu. Xa ithetha ngoBathathu Emnye le mpapasho ithi: “Akayiyo imfundiso yeBhayibhile kuba akafumaneki ndawo eBhayibhileni.” Ngenxa yokuba uBathathu Emnye ‘engeyomfundiso yeBhayibhile,’ abaxhasi bale mfundiso baye baphengulula iBhayibhile befuna iindinyana zayo—phofu ezinye bede bazigqwethe, kuba befuna ukuxhasa le mfundiso yabo.
Ngaba Le Ndinyana Ifundisa Ukuba UThixo Uneziqu Ezithathu?
UYohane 1:1. ungumzekelo wendinyana yeBhayibhile edla ngokugqwethwa ngabanye. Le ndinyana ifundeka kanje kwiBhayibhile yesiXhosa: “Ekuqalekeni ube ekho uLizwi, waye uLizwi ekuye uThixo [ngesiGrike ton the·on′], waye uLizwi enguThixo [ngesiGrike the·os′].” Kule ndinyana kusetyenziswe iintlobo ezimbini zesibizo sesiGrike uthe·os′ (thixo). Esokuqala sandulelwa nguton nto leyo ebonisa ukuba kule meko sibhekisela kuThixo uSomandla. Kanti kwimeko yesibini akakho. Ngaba washiywa ngempazamo?
Yintoni eyenza kube nzima ukuyiqonda imfundiso kaBathathu Emnye?
Incwadi yeVangeli kaYohane yayibhalwe ngesiKoine, okanye isiGrike esiqhelekileyo esinemigaqo engqalileyo yokusetyenziswa kolwimi. Umphengululi weBhayibhile u-A. T Robertson uthi xa intloko yesivakalisi kunye nesivisa zine definite article lo nto ithetha ukuba ziyafana. Lo kaRobertson ucaphula umzekelo kaMateyu 13:38 othi: “Intsimi lihlabathi.” Umgaqo wegrama osetyenziswe kwesi sibhalo usenza siqonde ukuba ihlabathi likwayintsimi.
Kodwa kuthekani xa iyintloko enedefinite article sibe sona isivisa singenayo, njengakuYohane 1:1? Umphengululi uJames Allen Hewett ucaphula le ndinyana njengomzekelo aze athi: “Kwesi sivakalisi intloko nesivisa azifani, yaye azilingani kwaphela.”
Ukuze ayenze icace ingongoma yakhe uHewett wenza umzekelo ngeyoku-1 kaYohane 1:5, ethi, “UThixo ukukukhanya.” NgesiGrike “uThixo” apha nguho the·os′, ngaloo ndlela uhamba nedefinite article. Kodwa yena uphos othetha “ukukhanya” akandulelwa yi-article. UHewett uthi: “Umntu uyakwazi ukuthi. . . uThixo unokukhanya; kodwa ke akanakuthi ukukhanya kunguThixo.” Imizekelo efana nalo iyafumaneka nakuYohane 4:24 othi: “UThixo unguMoya,” neyoku-1 kaYohane 4:16 ethi: “UThixo uluthando.” Kuzo zombini ezi ndinyana intloko inayo idefinite article kodwa isivisa sona “uMoya” “nothando” asinayo. Ngoko kwezi meko awunakuyitshintsha intloko ibe sisivisa okanye isivisa sibe yintloko. Ezi ndinyana azikwazi ukuthi: “UMoya unguThixo” okanye “uthando lunguThixo.”
Ngubani Ke “ULizwi”?
Abaphengululi abaninzi besiGrike nabaguquleli beBhayibhile bayavuma ukuba uYohane 1:1 akabalaselisi uhlobo lomntu anguye “uLizwi” kodwa ubalaselisa uphawu lwakhe oluthile. Umguquleli weBhayibhile uWilliam Barclay uthi: “Utheos yinkcaza kuba umpostile uYohane akayifakanga idefinite article ngaphambi kwakhe. . . Apha uYohane akathi uLizwi ulingana noThixo. Singayibeka lula nje sithi, wayengathi uYesu unguThixo.” Umphengululi uJason David BeDuhn naye uthi: “NgesiGrike, ukuba uyayishiya i-article xa ubhala utheos kwisivakalisi njengakuYohane 1:1c, abantu abasifundayo baya kucinga ukuba uthetha ‘uthixo’ . . . Xa ingekho (i-article) utheos uyahluka kuho theos, one article njengokuba “uthixo” ahlukile “kuThixo.” Wongezelela athi: “KuYohane 1:1, akuthiwa uLizwi nguThixo ngenkqu kodwa kuthiwa ungumoya onjengoThixo.” UJoseph Henry Thayer, umphengululi owayesebenze kwiAmerican Standard Version wathi: “ULizwi wayekwimo yobuthixo kodwa wayengenguye uThixo ngenkqu.”
UYesu wawenza wacaca umahluko phakathi kwakhe noYise
Ngaba ukwazi uThixo kufanele kube “sisintsompothi esingakwaziyo ukusiqonda”? Kwakungenjalo kuYesu. Xa wayethandaza kuYise, uYesu wawenza wacaca umahluko phakathi kwakhe noYise xa wathi: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.” (Yohane 17:3) Ukuba siyamkholelwa uYesu yaye siyayiqonda nemfundiso yeBhayibhile siya kumhlonela njengoNyana kaThixo. Kwakhona siya kunqula uYehova ‘njengokuphela koThixo oyinyaniso.’


text:
AMAQHAWE AMANDULO
UIgnaz Semmelweis
NANGONA uIgnaz Semmelweis engengomntu waziwayo, umsebenzi awawenzayo uzinceda kakhulu iintsapho zale mihla. Wazalelwa eBuda (ngoku eyiBudapest), eHungary, waza wafumana isidanga sakhe sezamayeza kwiYunivesithi yaseVienna ngo-1844. Ekuthatheni kwakhe iintambo njengesekela loprofesa owayekwiFirst Maternity Clinic yeSibhedlele SaseVienna ngo-1846, uSemmelweis wajongana nento emanyumnyezi—amabhinqa angaphezu kwe-13 pesenti abeleka apho ayebulawa sisifo esibizwa ngokuba yichildbed fever.
Baninzi abantu ababefunisela ngonobangela wesi sifo, kodwa akukho namnye owayicombululayo le ngxubakaxaka. Yonke imizamo yokuhlisa inani labantu abafayo yawa phantsi. Ekhathazwa kukubona oomama abaninzi besifa kabuhlungu, uSemmelweis wagqiba kwelokuba afumane unobangela wesi sifo aze asithintele.
Isibhedlele awayesebenza kuso uSemmelweis sasineeklini ezimbini zokubelekisa, ibe okubangel’ umdla kukuba kule yokuqala ikliniki babebaninzi oomama abafayo kunakule yesibini. Ekuphela komahluko owawukho kwezi kliniki zimbini yayikukuba kule yokuqala kwakufundiswa oogqirha kuze kweyesibini kufundiswe ababelekisi. Yintoni ke eyayibangela ukuba kubekho umahluko ongaka kumanani abantu abafa kwezi kliniki? Xa wayejikajikana nalo mbuzo, uSemmelweis wacokisa ukukhangela oonobangela besi sifo, kodwa tu ukuvela unobangela.
Ebutsheni buka-1847, uSemmelweis wawubhaqa umkhondo. Umhlobo wakhe awayesebenza naye uJakob Kolletschka wayebulelwe yityhefu eyangena enxebeni lakhe emva kokuba ezisike xa wayeqhaqha isidumbu ephanda unobangela wokufa. Njengoko wayefunda ingxelo yonobangela wokufa kukaKolletschka, uSemmelweis wafumanisa ukuba zikho izinto eyayifana ngazo neengxelo zabantu ababebulewe yichildbed fever. Ngenxa yoko, uSemmelweis wacinga ukuba mhlawumbi yityhefu esuka kwizidumbu eyayisosulela izigulana ezikhulelweyo, ize idale ichildbed fever. Oogqirha kunye nabo babefundela unyango, ababedla ngokuqhaqha izidumbu ngaphambi kokuba baye kwiwadi yabeze kubeleka, bengaqondi baye bosulela amabhinqa akhulelweyo ebudeni bokuwaxilonga nasebudeni bokuwabelekisa! Kwiwadi yesibini inani labafayo laliphantsi kuba abantu abafundela ukubelekisa babengasebenzi ngezidumbu.
Ngoko nangoko uSemmelweis waba ngqongqo waza wayalela ukuba kuhlanjwe izandla, nto leyo eyayiquka ukukhuculwa kweentsholongwane ezandleni kusetyenziswa umxube wekalika neklorin (chlorinated lime) ngaphambi kokuba kuxilongwe amabhinqa akhulelweyo. Iziphumo zothusa: inani lamabhinqa afayo lehla lisuka ku-18,27 pesenti ngoAprili laya kutsho ku-0,19 pesenti ekupheleni kwaloo nyaka.
“Le mfundiso yam ikho ngenjongo yokususa isikizi kwizibhedlele zokubelekisa, ukusindisa umfazi abuyele endodeni yakhe nomama abuyele kumntwana wakhe.”—UIgnaz Semmelweis
Le mpumelelo kaSemmelweis ayizange ihle kamnandi kwabanye abantu. Iziphumo awazifumanayo zazingqubana nendlela umphathi wakhe awayeyijonga ngayo le nto, kwaye lo mphathi wayecatshukiswa nayinkani kaSemmelweis. Ekugqibeleni uSemmelweis waphelelwa ngumsebenzi eVienna waza wabuyela eHungary. Akufika apho wabamba iintambo kwisebe elijongene nabakhulelweyo kwiSt. Rochus Hospital yasePest, ibe iindlela zakhe zabangela ukuba inani labafayo lehle liye kutsho ngaphantsi kwe-1 pesenti.
Ngo-1861, uSemmelweis wapapasha incwadi yakhe ethi, The Cause, Concept, and Prophylaxis of Childbed Fever. Ngelishwa, izinto awazifumanisayo azizange zigqalwe njengezibalulekileyo de kwadlula iminyaka. Kwelinye icala, baninzi abantu abafayo ababenokuhlangulwa.
Ekugqibeleni uSemmelweis wade wamkelwa njengeqhawe elafaka isandla kwindlela yokukhusela ukosuleleka ziintsholongwane esetyenziswa ngoku. Umsebenzi wakhe wenza kwacaca ukuba zikho izinto ezingabonakaliyo ngeliso lenyama ezinokudala izifo. Uyinxalenye yembali yengcamango yokuba kukho izinto ekuthiwa ziintsholongwane ezidala izifo, eye yagqalwa “njengelona galelo likhulu kwezamayeza nakwezonyango.” Okubangel’ umdla kukuba kwiminyaka engaphezu kwe-3 000 eyadlulayo, uMthetho kaMoses, owathi kamva waqukwa eBhayibhileni, wawusele uchaza ukuba zifanele ziphathwe njani na izidumbu.


text:
Tsepiso Sathie Nzayo, Honours student, Rhodes University,School of Languages: African Language Studies
P O Box 94, GRAHAMSTOWN,6139. Email: mbuzobuciko@gmail.com Cell: 0739661583
3rd S.E.K Mqhayi National Language Conference
Walter Sisulu University (Potsdam Campus)
29-30 September 2011
Isicatshulwa/ isishwankathelo
Phambi kokuba ndingene emxholweni kubalulekile ukuba ndithi gqabagqaba ngembali yelizwe, imvelaphi yalo kwakunye nemeko ekuyiyo ingakumbi xa kubhekiselwe kwiilwimi. UMzantsi Afrika, njengalo naliphi na ilizwe elinabemi abahlukeneyo ngokwenkcubeko, inkolo, amasiko, iilwimi, nelinembali yengcinezelo yobukoloniyali, ulwimi yeyona nto ithi inikwe ingqwalasela yaye ikwayiyo ethi ixoxwe okanye ibandakanye iingxoxo ezingapheliyo ezifana nemiba yezoqoqosho, ezentlalo kwakunye, nezopolitiko. UMzantsi Afrika lilizwe elenziwe zizizwana ezithetha iilwimi ezahlukeneyo, zili-9 iilwimi zomthonyama eMzantsi Afrika kodwa sisiNgesi esisetyenziswa kwiindawo nakwizinto zonke zaseburhulumenteni. Ikwasiso ke nesisetyenziswa kakhulu kunxibelelwano nakwimidiya (imithombo yeendaba), endingabalula amaphepha-ndaba, umabonakude kwakunye noo nomathotholo. IsiNgesi ikwasiso esisetyenziswa njengolwimi lonxibelelwano ngokubanzi kwihlabathi jikelele
Nangona siyazi into yokuba kunyanzelekile ukuba iilwimi zesiNtu zifumane okanye zisetyenziswe ngokulinganayo okanye ngendlela esisetyenziswa…


text:
Okwenzeka Ehlabathini
E-Ecuador
Ngo-2007, ilizwe lase-Ecuador leza necebo lokuqokelela imali yokukhusela ihlathi elishinyeneyo leAmazon eliziskwekhilomitha eziyi-10 000, ukuze kungarhunjwa ioli kulo. Elo cebo khange liphumelele ngenxa yokungaxhaswa ngamanye amazwe ngemali. Eli hlathi lelinye leendawo ezinezinto ezininzi eziphilayo ehlabathini.
EJapan
IThe Japan News ithi akukho lula ukubhaqa zonke izinto ezisegazini xa lihlolwa. Le ngxelo yavela ngo-2013, emva kokuba indoda eneminyaka engaphezu kweyi-60 yafumana intsholongwane kaGawulayo ngenxa yokutofelwa igazi. Xa igazi ekunikelwe ngalo linentsholongwane kaGawulayo, kukho ixesha apho le ntsholongwane ingabonakaliyo kulo.
EZimbabwe
Nangona imfazwe yamakhaya yaseZimbabwe eyayikufutshane nomda wayo neMozambique yaphela kwiminyaka engaphezu kweyi-30 eyadlulayo, abantu basabulawa yaye bengxwelerhwa ziziqhushumbisi ezingaphantsi komhlaba. I-International Committee of the Red Cross ithi: “Ukususela ngo-1980, kuye kwafa abantu abangaphezu kwe-1 500 nemfuyo engaphezu kwe-120 000, kwaza kwangxwelerheka nabantu abangaphezu kwe-2 000 ngenxa yeziqhushumbisi ezikumda waseZimbabwe.”
EOstreliya
Ngokutsho kolunye uhlolisiso, izibini ezininzi ezahlukanayo zilwa ngokuba ngubani oza kugcina izilwanyana zasekhaya. Phakathi kwezinto ezidla ngokulwa ngazo, izilwanyana zibalwa emva kwezindlu, imali kunye nezinye izinto ezithile zobuqu.


text:
Indlu ye satyagraha
Satyagraha eyaziwa nje nge ndlu ka Gandhi iyiMuseum ne ndlu yaba vakashi ifumaneka eJohannesburg. lendlu yeyeka Mahatma Gandhi waye hlala futhi esebenza khona ngonyaka ka 1908 kuze kbe ngu 1909. Yabaliswa ukuba yhi ngenye ye lifa lembali. Satyagraha uthetuku ngcwaliselwa kwi nyani. lendlu ya zotywa ngumculi uHerman Kallenbach ezobela uGandhi ngokwakhe.
Imbali[tshintsha | edit source]
uGandhi wacita iminyaka eyi 21 uqala ngo 1893 kude kube ngu 1914, nokuba wahamba wavelela iIndia nelizwe lamangesi (UK) ngelo xhesha. kutiwa waqala ufunda ngoku calucalulwa kwabantu ngebala ngemini, ebanjwa estishini sololiwe ePietermaritzburg ngenxayokuba ehamba kwiinqwelo yabantu abamhlophe bodwa.
Ngo 1904 uGandhi wadibana noHerman Kallenbach, omzobi wezindlu wayeliGermaan neJuda owafika kwelilizwe ngo 1896. ngo 1907, uKallenbach wazoba indlu ngomzekeliso woronta ababini kodwa wayenza ngendlela yokokhiwa ngendlela zesi Ngesi (Europe). yabizwa ithango(Kraal).
Lendlu inamakriwa ne ndawo yokudlala imidlalo yeTennis (Tennis Court), kodwa zombini zaquba kwi mpilo yokumcanga noku velela. uGandhi wayelala kwikamire ephezulu wesiya kuyo ngo kwela ileli, kodwa yena noKallenbach babelana ikitshi bavelela abavakashi babo kwi kamire yokuhlala. izindlu zezingena mnyango owudibanisayo, kudingeka uphume kuze uyongena komnye umzi. Ubomi buka Kallenbach kwaba nenguqulo ngoku bebe phila ndawonye. imali weyisebenzisa yahla nendlela emangazayo. bawushiya umzi ngo 1909 indlu yaba naba pathi abaninsi bambikoba ithengwe lishishini lase France iVoyageurs du Monde yalungiswa yavulwa ngo 2011
Lendlu iphetwe nguLauren Segal ophethe ezinye imuseums nje nge Apartheid Museum eligama leSatyagraha letheta ukuba inyani enyanzelekileyo lisuka kwincgebo zika Gandhi ngoku wehlala eMzantsi Afrika


text:
ICANDELO 5
Imfundo YoBukumkani
—Ukuqeqesha Abakhonzi BakaKumkani
UJONGE isithethi esiseqongeni ngoncumo olukhulu. Ngumzalwana oselula webandla okulo, ibe uyaqala ukunikela intetho endibanweni. Njengoko uphulaphule intetho yakhe emnandi, umangaliswa yindlela uThixo abaqeqesha ngayo abantu bakhe. Engqondweni yakho kuthi qatha imini awayeqala ngayo ukunikela intetho ebandleni, esoyika—yaye ngoku umangaliswa yindlela anesibindi ngayo! Wenza inkqubela emva kokuba eye kwiSikolo Senkonzo Yobuvulindlela. Kutshanje, yena nomkakhe bebeye kwiSikolo Sabavakalisi BoBukumkani. Ngoxa uqhwabela le ntetho imnandi isandul’ ukunikelwa ngulo mzalwana, ucinga ngemfundiso efunyanwa ngabo bonke aba bantu bakaThixo balapha.
IBhayibhile yaprofeta ngexesha laxa abantu bakaThixo beya “kufundiswa nguYehova.” (Isa. 54:13) Siphila kwelo xesha kanye ngoku. Asifundi kwiimpapasho zethu nje kuphela, kodwa nakwiintlanganiso, iindibano nezikolo ezahlukahlukeneyo ezisinceda silungele ukwenza izabelo ezikhethekileyo kwintlangano kaYehova. Kweli candelo siza kuthetha ngale mfundo ebubungqina obungenakuphikiswa bokuba uBukumkani bukaThixo sebulawula.
KWELI CANDELO
ISAHLUKO 16
Sihlanganisana Ngenjongo Yokunqula
Yintoni esinokuyizuza xa sihlanganisene ukuze sinqule uYehova?
ISAHLUKO 17
Kuqeqeshwa Abashumayeli BoBukumkani
Izikolo zobuthixo zibenze njani abashumayeli boBukumkani balungela ukuwenza kakuhle umsebenzi wabo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
32 Kwathi ke ngonyaka weshumi elinesibini, ngenyanga yeshumi elinesibini, ngowokuqala umhla enyangeni leyo, lafika kwakhona ilizwi likaYehova kum, lisithi:
2 “Nyana womntu, phakamisa isimbonono ngoFaro ukumkani waseYiputa, uthi kuye, ‘Njengengonyama entsha enesingci ezintlangeni uye wathuliswa.+
“‘Ubunjengesilo esikhulu samanzi kwiilwandle,+ waza wagaleleka emilanjeni yakho, wawagxobha amanzi ngeenyawo zakho ungcolisa imilambo yawo.’
3 “Itsho iNkosi enguMongami uYehova ukuthi, ‘Ndiza kwaneka phezu kwakho umnatha wam+ ngebandla lezizwana ezininzi, yaye ngokuqinisekileyo ziya kukuzisa emnatheni wam orhuqwayo.+
4 Ndiya kukulahlela emhlabeni. Ndiya kukuphosa phantsi.+ Ndiya kuzibangela zihlale phezu kwakho zonke izidalwa eziphaphazelayo zamazulu, ndiwanelise ngawe amarhamncwa omhlaba uphela.+
5 Ndiya kuyibeka phezu kweentaba inyama yakho ndize ndizalise iintlambo ngenkunkuma yakho.+
6 Ndiya kulibangela ilizwe lisele ubhobhozo lwakho, egazini lakho,+ ezintabeni; nemisinga iya kuzaliswa nguwe.’
7 “‘Ekucinyweni kwakho ndiya kuwagubungela amazulu ndize ndizenze mnyama iinkwenkwezi zawo. Ke lona ilanga, ndiya kuligubungela ngamafu, nenyanga ayiyi kukukhanyisa ukukhanya kwayo.+
8 Zonke izikhanyiso ezikhanyisayo emazulwini—ndiya kuzenza mnyama ngenxa yakho, yaye ndiya kubeka ubumnyama phezu kwelizwe lakho,’ itsho iNkosi enguMongami uYehova.
9 “‘Ndiya kucaphukisa intliziyo yezizwana ezininzi ekuziseni kwam abathinjwa bakho phakathi kweentlanga emazweni obungawazi.+
10 Ngokuqinisekileyo ndiya kubangela izizwana ezininzi zingenwe luloyiko,+ nookumkani bazo baya kutyhwatyhwa beqhiphuke umbilini nguwe xa ndivonyavonya ikrele lam ebusweni babo,+ yaye baya kungcangcazela ngamaxesha onke, ngamnye ngenxa yomphefumlo wakhe, ngemini yokuwa kwakho.’+
11 “Kuba itsho iNkosi enguMongami uYehova ukuthi, ‘Lona kanye ikrele lokumkani waseBhabhiloni liya kukufikela.+
12 Ndiya kusibangela siwe isihlwele sakho ngamakrele abo banamandla, abangcangcazelisi beentlanga, bonke;+ ibe okunene baya kuliphanga iqhayiya leYiputa, sonke ke isihlwele sayo simele sibhujiswe.+
13 Ndiya kuzitshabalalisa zonke izilwanyana zayo zasekhaya ezingasemanzini amaninzi,+ nonyawo lomntu wasemhlabeni alusayi kuphinda luwagxobhe,+ kwaneempuphu zezilwanyana zasekhaya aziyi kuwagxobha.’
14 “‘Ngelo xesha ndiya kuwenza angcwengeke amanzi ayo, nemilambo yayo ndiya kuyihambisa kanye njengeoli,’ itsho iNkosi enguMongami uYehova.
15 “Xa ndilenza ilizwe laseYiputa libe yinkangala ephanzileyo lize liphanziswe ngokupheleleyo ilizwe,+ ndakubaxabela bonke abemi kulo, baya kwazi ukuba ndinguYehova.+
16 “‘Sisimbonono esi, yaye ngokuqinisekileyo abantu baya kusenza. Kwaneentombi zeentlanga ziya kwenza isimbonono; ngenxa yeYiputa nangenxa yesihlwele sayo sonke baya kwenza isimbonono,’+ itsho iNkosi enguMongami uYehova.”
17 Kwathi ngonyaka weshumi elinesibini, ngoweshumi elinesihlanu umhla enyangeni leyo, lafika kwakhona ilizwi likaYehova kum, lisithi:
18 “Nyana womntu, yenza isijwili ngenxa yesihlwele saseYiputa uze uyihlise,+ yona neentombi zeentlanga ezinobungangamsha, uyise kwilizwe elingaphantsi,+ kunye nabo behla baye emhadini.+
19 “‘Ufana nabani na ngokuthandeka ngakumbi?+ Yihla, ulale kwabangalukanga!’+
20 “‘Baya kuwa phakathi kwabo babulewe ngekrele.+ Unikelwe ekreleni. Mrhuqeni emke nesihlwele sakhe sonke.
21 “‘Amadoda abalaseleyo kwabo banamandla aya kuthetha ngaye phakathi kweShiyol kwanakuye, nabancedi bakhe.+ Ngokuqinisekileyo baya kuhla;+ bamele balale njengabangalukanga, bebulewe ngekrele.
22 Ilapho iAsiriya nebandla lonke layo.+ Amangcwaba akhe amjikelezile. Bonke babulewe, abo bawa ngekrele.+
23 Kuba amangcwaba ayo abekwe kwezona nxalenye zingaphakathi zomhadi,+ nebandla layo lijikeleze ingcwaba layo, bonke babulewe, besiwa ngekrele, ngenxa yokuba babangele unkwantyo kwilizwe labaphilayo.
24 “‘Ulapho uElam+ nesihlwele sakhe sijikeleze ingcwaba lakhe, bonke ngababuleweyo, abo bawa likrele, abo behle bengalukanga baya kwilizwe langaphantsi, abo babangele unkwantyo kwilizwe labaphilayo; yaye baya kukuthwala ukuthotywa kwabo kunye nabo behla baye emhadini.+
25 Phakathi kwababuleweyo bambekele umandlalo+ phakathi kwesihlwele sakhe sonke. Ijikelezwe ziindawo zakhe zokungcwaba. Bonke ngabangalukanga, bebulewe likrele,+ ngenxa yokuba babangela unkwantyo kwilizwe labo baphilayo; yaye baya kukuthwala ukuthotywa kwabo kunye nabo behla baye emhadini. Ubekwe phakathi kwababuleweyo.
26 “‘Ulapho uMesheki+ noTubhali+ nesihlwele sabo sonke. Ujikelezwe ziindawo zakhe zokungcwaba. Bonke bangabangalukanga, behlatywe ngekrele, ngenxa yokuba babangele unkwantyo lwabo kwilizwe labaphilayo.
27 Yaye ngaba abayi kulala nabanamandla,+ bawele phakathi kwabangalukanga, abo behle baya eShiyol nezixhobo zabo zemfazwe? Kwaye baya kubeka amakrele abo phantsi kweentloko zabo, neziphoso zabo ziya kuba phezu kwamathambo abo,+ ngenxa yokuba abo banamandla babenkwantyisa kwilizwe labaphilayo.+
28 Wena ke, uya kwaphulwa phakathi kwabo bangalukanga, yaye uya kulala nabo babulewe ngekrele.
29 “‘Ulapho uEdom,+ ookumkani bakhe nezikhulu zakhe, ezathi, emandleni azo, zabekwa kunye nabo babulewe ngekrele;+ zona ziya kulala kunye nabo bangalungakanga+ kunye nabo behla baye emhadini.
30 “‘Zilapho iindwalutho zasemntla, zonke, nawo onke amaSidon,+ ezithe zehla nababuleweyo, zinkwatyisa ngenxa yamandla azo, zihlazekile. Yaye ziya kulala zingalukanga kunye nabo babulewe ngekrele ibe ziya kukuthwala ukuthotywa kwazo kunye nabo behla baye emhadini.+
31 “‘Aba ngabo uFaro aya kubabona, yaye ngokuqinisekileyo uya kuthuthuzeleka ngenxa yaso sonke isihlwele sakhe.+ UFaro nawo wonke umkhosi wakhe wamajoni baya kubulawa ngekrele,’ itsho iNkosi enguMongami uYehova.
32 “‘Kuba ubangele unkwantyo kwilizwe labaphilayo,+ yaye umele alaliswe phakathi kwabo bangalukanga, kunye nabo babulewe ngekrele, uFaro kanye naso sonke isihlwele sakhe,’ itsho iNkosi enguMongami uYehova.”
Yithumele
Yithumele
Hezekile 32
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=32&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D32%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
bookmark entsha apha!
Nceda nyusela! Ndiyacela, Nceda nyusela! Ukukholisa kunye neswekile phezu.
Yini na ukuba umele uphucule?
- Le nguqulelo ilungisa ukuqala Google inkxaso proxy, leyo ethetha ukuba Google Translation automated iya kusebenza kwakhona.
- Le nguqulelo ihlaziya ifomati sedata, leyo ethetha Wordpress 4.2 ixhaswa, kwaye kulindeleke ukuba asindise ~ 40% sobungakanani table
- Sade unohlobo lokuqala umhleli somva translation, uya kukubonisa nakuluhlu abantu bokwenene ziye zaguqulelwa ze uvumele wena kwakhona ngokukhawuleza kwaye ucime.
Njani umele uphucule?
Abanye intlahla, unalo ukhetho uphuculo ngokulula kwi ideshbhodi yakho Wordpress. Kucetyiswa ukuba backup, ngokuba akukho ndlela umva emva uphuculo database iye yagqitywa.
nayiphi na engathandekiyo, nemiba, iingxaki – le uqhagamshelane nathi ukwakha umhlobo wakho.
Yintoni na loo SuperProxy yaye kutheni umele wenza?
SuperProxy wethu omtsha “Fumana ubutyebi ngokukhawuleza” Udweliso. hi…
enyanisweni, sisebenzisa iindawo ekupheleni ukuvumela iinkampani nabantu ukuba ukufikelela wababela web. Siza uyakuhlawula lo zendlela, ngoko ukuba uthenge inkonzo ukubamba unayo iitoni data ukutshintshela awusebenzisi, siya ngokwenene ukuqonda ukuba wenze lo msebenzi, ukuba iza kusixhasa njani yaye mhlawumbi kuba kuhle xa yakho. Siya kupapasha iinkcukacha ezingaphezulu malunga noku njengoko zifumaneka.
kwaye – ukuze abaseleyo ChangeLog:
- Woo uhlanganiso lebug
- Isigingqi le base64 encoding nokunciphisa ubungakanani amaphepha iqela lo
- Widget fixes yenza iindwe ubonise ngokuchanekileyo xa kusetyenziswa engalunganga kwibhokisi isiphathi
- Ukususwa sesiphelo kudweliso inkqubela bar, nto ayifane ibonakale okanye esetyenziswayo luqhushululu ngaphezu kufanelekile
- 3 ngeelwimi ezintsha zixhaswa bing
- locale shortcode xh
- ukuphepha inguqulelo non text / umxholo JSON ayizinzise imiba nabanye plugins umxokozelo mela
- Xhasa lesiphumo isigcini, enkosi Mark Serellis
- Ezinye inkxaso kulawulo ishishini Java
Ngoko ke – Konwabele olu guqulelo, kwaye musa kuba ngumphambukeli, usazise ukuba isebenza njani wena.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 “Inene, inene, ndithi kuni, Lowo ungangeni ngomnyango+ kwisibaya sezimvu, osuka akhwele ndaweni yimbi, ulisela nomphangi.+
2 Kodwa lowo ungena ngomnyango+ ngumalusi+ wezimvu.+
3 Umgcini-mnyango+ uyamvulela lowo, yaye izimvu+ ziyaliphulaphula ilizwi lakhe, kwaye izimvu zakhe uzibiza ngamagama aze azikhokelele ngaphandle.
4 Xa ezikhuphile zonke ezakhe, uhamba phambi kwazo, zize izimvu zimlandele,+ ngenxa yokuba ziyalazi ilizwi lakhe.+
5 Owasemzini aziyi kumlandela kodwa ziya kusaba kuye,+ kuba azilazi ilizwi labasemzini.”+
6 UYesu wawuthetha kubo lo mzekeliso; kodwa babengakuqondi oko wayekuthetha kubo.+
7 Ngoko ke kwakhona uYesu wathi: “Inene, inene, ndithi kuni, Ndim umnyango+ wezimvu.
8 Bonke abo baye beza esikhundleni sam bangamasela nabaphangi;+ kodwa izimvu azibaphulaphulanga.+
9 Ndim umnyango;+ nabani na ongena ngam uya kusindiswa, yaye uya kungena ephuma aze afumane idlelo.+
10 Isela+ alizi ngaphandle kokuba lizele ukuba nokubulala nokutshabalalisa.+ Mna ndizele ukuba zibe nobomi yaye zibe nabo ngokuyintabalala.
11 Ndingumalusi omhle;+ umalusi omhle unikezela umphefumlo wakhe ngenxa yezimvu.+
12 Umqeshwa,+ ongengomalusi nezingezozakhe izimvu, uthi akubona ingcuka isiza, azishiye izimvu, asabe—ize ingcuka izixhwile, izichithachithe+—
13 ngenxa yokuba ungumqeshwa+ yaye akazikhathalele izimvu.+
14 Ndingumalusi omhle, kwaye ndiyazazi izimvu zam+ nezimvu zam ziyandazi,+
15 kanye njengoko uBawo endazi mna nam ndimazi uBawo;+ yaye ndinikezela umphefumlo wam ngenxa yezimvu.+
16 “Ndinazo nezinye izimvu,+ ezingezizo ezesi sibaya;+ nazo ezo ndimele ndize nazo, yaye ziya kuliphulaphula ilizwi lam,+ zize zibe mhlambi mnye, nomalusi abe mnye.+
17 Kungenxa yoko le nto uBawo endithanda,+ kuba ndiyawunikezela umphefumlo wam,+ ukuze ndiwufumane kwakhona.
18 Akukho mntu uwuthabathileyo kum, kodwa ndiwunikezela ngokwam. Ndinegunya lokuwunikezela, yaye ndinegunya lokuwufumana kwakhona.+ Umyalelo+ woku ndiwufumene kuBawo.”
19 Kwakhona ahlukana+ phakathi amaYuda ngenxa yala mazwi.
20 Abaninzi kuwo babesithi: “Unedemon+ yaye uphambene. Kutheni nimphulaphula nje?”
21 Abanye babesithi: “La asingomazwi omntu ophethwe yidemon. Idemon ayinakuvula amehlo abantu abaziimfama, akunjalo?”
22 Ngelo xesha kwabakho umthendeleko wonikezelo eYerusalem. Kwakusebusika,
23 yaye uYesu wayehamba etempileni kwivaranda kaSolomon.+
24 Ngoko ke amaYuda amrhawula aza athi kuye: “Koda kube nini na uyigcine imiphefumlo yethu ithingaza? Ukuba unguKRISTU,+ sixelele ngokuphandle.”+
25 UYesu wawaphendula wathi: “Ndinixelele, naza anakholelwa. Imisebenzi endiyenzayo egameni likaBawo, yona inikela ubungqina ngam.+
26 Kodwa anikholelwa, ngenxa yokuba aniyiyo nanye yezimvu zam.+
27 Izimvu zam+ ziyaliphulaphula ilizwi lam, kwaye ndiyazazi, zona ziyandilandela.+
28 Ndizinika ubomi obungunaphakade,+ yaye aziyi kuze zitshatyalaliswe,+ kungekho namnye uya kuzixhwila esandleni sam.+
29 Oko andinike kona uBawo+ kuyinto enkulu ngakumbi kunazo zonke ezinye izinto,+ yaye akukho bani unokuzixhwila esandleni sikaBawo.+
30 Mna noBawo sibanye.”+
31 Aphinda amaYuda aphakamisa amatye ukuze amxulube.+
32 UYesu waphendula wathi kuwo: “Ndibonakalise kuni imisebenzi emininzi emihle ivela kuBawo. Nindixuluba ngenxa yawuphi na kuloo misebenzi?”
33 AmaYuda amphendula athi: “Sikuxuluba, kungekhona ngenxa yomsebenzi omhle, kodwa ngenxa yokunyelisa,+ kwanangenxa yokuba wena, nangona ungumntu, uzenza uthixo.”+
34 UYesu wawaphendula wathi: “Akubhalwanga na eMthethweni+ wenu kwathiwa, ‘Ndathi: “Ningoothixo”’?+
35 Ukuba wababiza ngokuthi ‘oothixo’+ abo leza nxamnye nabo ilizwi likaThixo, yaye iSibhalo asinakuphuthiswa,+
36 nitsho na nina kum lowo uBawo wamngcwalisayo waza wamthumela ehlabathini ukuthi, ‘Uyanyelisa,’ ngenxa yokuba ndithe, NdinguNyana kaThixo?+
37 Ukuba andiyenzi imisebenzi+ kaBawo, musani ukundikholelwa.
38 Kodwa ukuba ndiyayenza, kwanakuba ningandikholelwa, yikholelweni imisebenzi,+ ukuze nazi yaye niqhubeke nisazi ukuba uBawo umanyene nam, nam ndimanyene noBawo.”+
39 Ngoko ke azama kwakhona ukumbamba;+ kodwa waphuma akabi nakumfikelela.+
40 Waphinda waya phesheya kweYordan kwindawo apho uYohane wayebhaptiza+ khona kuqala, waza wahlala apho.
41 Yaye abantu abaninzi beza kuye, baza bathi: “UYohane, eneneni, akenzanga namnye umqondiso, kodwa konke awakuthethayo uYohane ngalo mntu kuyinyaniso.”+
42 Kwaye abaninzi bakholwa kuye apho.+
Yithumele
Yithumele
Yohane 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=43&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
APRILI 15, 2015
EGEORGIA
Iphulo LamaNgqina KaYehova LangoAprili
NgoAprili 1, 2015, amaNgqina KaYehova akwiRiphabliki YeGeorgia aye enza iphulo lokuya emapoliseni, koomasipala nakubatshutshisi. Injongo yeli phulo kukwazisa ngesigwebo sakutshanje seNkundla YaseYurophu Yamalungelo Abantu, iBegheluri and Others v. Georgia, esiphathelele ukuxhatshazwa kwamalungelo amaNgqina KaYehova aseGeorgia. Eli phulo lazisa abasemthethweni ngeenkcukacha zetyala, ngesigwebo nangonqulo lwamaNgqina KaYehova.
Indlela Ebekade Exhatshazwa Ngayo AmaNgqina AseGeorgia
Ukususela ngo-1999 ukusa ngo-2003, abalandeli bomfundisi owasikwayo wecawa yobuOthodoki bahlanganisana baliqela baza bahlasela amaNgqina KaYehova bewabetha kanobom. Nangona amaNgqina afaka izikhalazo eziyi-784 emapoliseni ngenxa yoku kuhlaselwa, abezomthetho zange bazihoye bada bawabetha nabo. Akukho nesinye isikhalazo esiye samanyelwa. Ngenxa yokuba abasemthethweni baseGeorgia bengazange benze nto, abahlaseli baye baqinis’ isandla kumaNgqina, de bawabethela ezinkundleni, ezindibanweni nasezitratweni.
Izigqibo ZeNkundla YaseYurophu Yamalungelo Abantu Zitshintsha Izinto
AmaNgqina KaYehova aseGeorgia afaka izicelo ezibini kwiNkundla YaseYurophu Yamalungelo Abantu ngenxa yezi ntlaselo. Le Nkundla yaligweba ngoMeyi 2007 ityala lokuqala, * yaza elesibini—iBegheluri and Others v. Georgia—yaligweba ngo-Oktobha 2014. Kuzo zozibini ezi zigwebo, iNkundla YaseYurophu Yamalungelo Abantu yakugxeka ukubandakanyeka kweGeorgia kwezi ntlaselo, yatsho isithi ukungazihoyi kwayo kuko okubangele oku kuxhatshazwa kungaka. Le Nkundla yathi kwisigwebo sayo sikaBegheluri, “abezomthetho eGeorgia baye ababohlwaya abo bebehlasela amaNgqina KaYehova, nto leyo ebangele ukuba baqatsele aph’ ekuwahlaseleni.” *
Iyancomeka into yokuba urhulumente waseGeorgia azibophelele ukuphelisa ukuxhatshazwa ngokwenza esi saziso emva kwesigwebo sikaBegheluri:
“IGeorgia izimisele ukukhusela inkululeko yokucinga, yokukhokelwa sisazela, eyonqulo namalungelo abantu. Eli lizwe lifuna ukuqinisekisa ukuba bonke abantu baphathwa ngokulinganayo futhi bathethelelwe abantu abangawanikwayo amalungelo abo. Soze iphinde ingazihoyi okanye izinyamezele ezi ntlaselo.”
Kufika Isiqabu EGeorgia
Iimeko zamaNgqina KaYehova eGeorgia azisafani nangaphambili. Ngoku amaNgqina anqula ngokukhululekileyo ibe ababulela gqitha abasemthethweni ngenxa yokuba ngoku bewanika amalungelo awo. AmaNgqina KaYehova aye akwazi ukwakha izindlu zokunqula futhi kutshanje aye andisa nekomkhulu lawo kule ngingqi.
Kodwa ke, amanye amagosa akukho nto ingako ayaziyo ngamaNgqina KaYehova ibe kusenokwenzeka ukuba akazi kwanto ngesigwebo sikaBegheluri okanye isaziso sikarhulumente. Eny’ into, isaman’ ukwenzeka into yokuhlaselwa ngenxa yonqulo kodwa kungabanjwa mntu—ngokomzekelo, ngo-2014 amaNgqina afake izimangalo eziyi-30 zokubethwa. Aye afaka nezinye izimangalo kwiNkundla YaseYurophu Yamalungelo Abantu ngenxa yesi sihelegu. *
Iphulo langoAprili lifanele lizise isiqabu, amalungelo abantu ahlonitshwe kulo lonke elaseGeorgia. AmaNgqina KaYehova ayayibulela into yokuba urhulumente waseGeorgia ezibophelele ukuba uza kuwathethelela xa ehlaselwa, ibe alindele ukuba urhulumente uza kuhlala ezimisele ukubathathel’ amanyathelo bonke abo bawahlaselayo.
^ isiqe. 6 IMembers of the Gldani Congregation of Jehovah’s Witnesses and Others v. Georgia, no. 71156/01, 3 Meyi 2007.
^ isiqe. 6 IBegheluri and Others v. Georgia, no. 28490/02, § 145, 7 Oktobha 2014.
^ isiqe. 11 ITsartsidze v. Georgia, no. 18766/04, yange-26 kaMeyi 2004 — Abantu abangazange banqandelwe bebethwa ngabezomthetho; iBiblaia and Others v. Georgia, no. 37276/05, yange-10 kaSeptemba 2005 — Abantu abangazange banqandelwe bebethwa ngabezomthetho; iTsulukidze and Others v. Georgia, no. 14797/11, yange-27 kaJanuwari 2011 — Ukungakwazi ukuphanda kakuhle nokungagwebi amatyala alithoba okuhlaselwa.


text:
IJW LIBRARY
Iindawo Ozifundileyo—KwiAndroid
I-JW Library ikhumbula onke amanqaku okanye izahluko zeBhayibhile ozifundileyo. Oku kuluncedo, ngokomzekelo, xa ufuna ukubuyela kwisibhalo ubukhe wasifunda.
Landela le miyalelo ukuze ujonge iindawo ozifundileyo:
Buyela Kwiindawo Ozifundileyo
Cofa olu phawu ukuze ubone uludwe lwezibhalo namanqaku ubukhe wawafunda. Cofa isibhalo okanye inqaku ukuze ubuyele kulo.
Zisuse Iindawo Ozifundileyo
Cofa olu phawu ukuze ubone iindawo ozifundileyo. Cofa u-Clear ukuze ususe yonke into.
Ezi zinto zakhululwa ngoMeyi 2014 neJW Library 1.2, ehambelanayo neAndroid 2.3 okanye ezilandelayo emva kwayo. Ukuba awuziboni ezi zinto, nceda ulandele imiyalelo ekwinqaku elithi “Sebenzisa IJW Library—KwiAndroid,” ngaphantsi kwendawo ethi Fumana Izinto Ezintsha.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 Ke kaloku uSara wabudla ubomi iminyaka elikhulu elinamashumi amabini anesixhenxe. Leyo yiminyaka yobomi bukaSara.+
2 Wafa ke uSara eKiriyati-arbha,+ oko kukuthi, eHebron,+ ezweni lakwaKanan,+ waza uAbraham waya kumenzela isijwili uSara, wamlilela.
3 Wasuka ke uAbraham phambi komfikazi lowo waza wathetha noonyana bakaHeti,+ esithi:
4 “Ndingumphambukeli nomfiki phakathi kwenu.+ Ndinikeni indawo yokungcwaba phakathi kwenu ukuze ndimngcwabe umfikazi angabikho phambi kwam.”+
5 Ngoko oonyana bakaHeti bamphendula uAbraham, bathi kuye:
6 “Sive, nkosi yam.+ Usisikhulu sakwaThixo phakathi kwethu.+ Mngcwabe umfikazi kweyona ndawo yethu intle yokungcwaba.+ Akukho namnye kuthi uya kwala nendawo yakhe yokungcwaba kuwe ukuze ungamngcwabi umfikazi lowo.”+
7 Wasuka uAbraham waqubuda koonyana bakaHeti,+ abayinzalelwane yalapho,+
8 waza wathetha nabo, esithi: “Ukuba imiphefumlo yenu iyavuma ukuba ndimngcwabe umfikazi angabikho phambi kwam, ndiphulaphuleni nize nindibongozele kuEfron unyana kaTsohare,+
9 ukuba andinike laa mqolomba wakhe useMakaphela,+ osekupheleni kwentsimi yakhe. Makandinike wona ngomlinganiselo opheleleyo wesilivere, ube yindawo yam yokungcwaba phakathi kwenu.”+
10 Kwathi kanti, naye uEfron lowo wayehleli phakathi kwaba nyana bakaHeti. Ngoko uEfron umHiti+ wamphendula uAbraham ezindlebeni zoonyana bakaHeti, zabo bonke abo bangenayo ngesango lesixeko sakowabo, esithi:+
11 “Hayi, nkosi yam! Khawundiphulaphule. Intsimi leyo ndiyakunika, nomqolomba okuyo ndiyakunika. Emehlweni oonyana babantu bakowethu ndiyakunika.+ Mngcwabe khona umfikazi.”
12 Wasuka waqubuda uAbraham phambi kwenzalelwane leyo
13 waza wathetha kuEfron ezindlebeni zenzalelwane leyo, esithi: “Kuphela ukuba unga—hayi khona, phulaphula! Ndokunika isilivere elingene intsimi leyo. Yithabathe kum,+ ukuze ndimngcwabe khona umfikazi.”
14 Ngoko uEfron wamphendula uAbraham, wathi kuye:
15 “Nkosi yam, phulaphula. Esa siqwenga somhlaba sixabisa amakhulu amane eeshekele zesilivere, yintoni na ke leyo phakathi kwam nawe? Ngcwaba ke umfikazi lowo.”+
16 Ngako oko uAbraham wamphulaphula uEfron, waza uAbraham wamlinganisela uEfron isilivere leyo wayethethe ngayo ezindlebeni zoonyana bakaHeti, amakhulu amane eeshekele zesilivere ezisetyenziswa ngabarhwebi.+
17 Ngaloo ndlela intsimi kaEfron eyayiseMakaphela, ephambi kweMamre, intsimi leyo nomqolomba owawukuyo nayo yonke imithi eyayikuloo ntsimi,+ ijikeleze yonke imida yayo, yaqinisekiswa+
18 kuAbraham njengomhlaba wakhe awuthengileyo phambi kwamehlo oonyana bakaHeti phakathi kwabo bonke abo bangenayo ngesango lesixeko sakowabo.+
19 Yaye emva koko uAbraham wamngcwaba uSara umfazi wakhe kumqolomba wentsimi yaseMakaphela ephambi kweMamre, oko kukuthi, iHebron, ezweni lakwaKanan.+
20 Ngaloo ndlela kwaqinisekiswa ukuba intsimi leyo kunye nomqolomba owawukuyo, ezazisezandleni zoonyana bakaHeti,+ yayizezika-Abraham ukuze abe nendawo yokungcwaba.
Yithumele
Yithumele
Genesis 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Inkundla YaseYurophu Ixhasa Ilungelo Lomntu Lokungayi Emkhosini Ngenxa Yesazela Sakhe
EHLABATHINI JIKELELE amaNgqina kaYehova ayaziwa ngokungabandakanyeki kwimicimbi yezopolitiko nakwiimfazwe zeentlanga. Akholelwa ngokungagungqiyo kwelokuba amele ‘awakhande amakrele awo abe ngamakhuba yaye angaphindi afunde mfazwe kwakhona.’ (Isaya 2:4) Awabaphazamisi abo bakhetha ukuya emkhosini. Kodwa kuthekani ukuba ngenxa yesazela salo iNgqina alivumi ukuya emkhosini, libe ilizwe elihlala kulo liyinyanzelisa le nkonzo? Wehlelwa yiloo nto kanye UVahan Bayatyan oselula.
Iziganeko Eziye Zakhokelela Kwinkundla YaseYurophu
UVahan wazalelwa eArmenia ngoAprili 1983. Ngo-1996, yena namanye amalungu entsapho yakowabo baqalisa ukufunda iBhayibhile namaNgqina kaYehova, yaye xa wayeneminyaka eli 16 ubudala wabhaptizwa. Ngenxa yokufunda kwakhe iBhayibhile, uVahan waba noxabiso olunzulu ngeemfundiso zikaYesu Kristu, kuquka namazwi kaYesu awawathetha kubalandeli bakhe athi angaphathi izixhobo zokulwa. (Mateyu 26:52) Ngenxa yoko, kancinane nje emva kokuba ebhaptiziwe, uVahan kwafuneka enze isigqibo esinzima ebomini bakhe. Umthetho waseArmenia unyanzelisa ukuba abafana baye emkhosini xa besiba neminyaka eli-18 ubudala. Xa bengavumi, basenokohlwaywa ngokuvalelwa ejele iminyaka esenokude ibe mithathu. UVahan wayekufuna ukukhonza abantu belizwe lakhe. Kwangaxeshanye, wayengafuni ukucinezela isazela sakhe esiqeqeshwe ngeBhayibhile. Ngoko ke, yintoni awayenzayo?
Zisuka nje lakufika ixesha lokuba aye emkhosini ngo-2001, uVahan waqalisa ukubhalela abasemagunyeni. Kwezo leta, wachaza ukuba ukuya emkhosini kuyangqubana nesazela sakhe kunye neenkolelo zakhe zonqulo. Kodwa kwangaxeshanye, wachaza ukuba ukulungele ukwenza eminye imisebenzi yasekuhlaleni.
Wade waphela unyaka uVahan ebongoza abasemagunyeni ukuba bamvumele angayi emkhosini ngenxa yesazela sakhe. Noko ke, ngoSeptemba 2002, uVahan wabanjwa yaye kamva wamangalelwa ngokungavumi ukuthobela umyalelo wokuya emkhosini. Waye wagwetywa iinyanga ezili-18 ethothoza ejele. Nakuba kunjalo, umtshutshisi akazange aneliswe seso sigwebo. Emva kwenyanga nje egwetyiwe uVahan, umtshutshisi wafaka isicelo kwinkundla yesibheno sokuba uVahan afumane isigwebo esiqatha kuneso wayesifumene. Wema ngelithi isizathu sokungavumi kukaVahan ukuya emkhosini ngenxa nje yesazela sakhe “asivakali yaye siyingozi.” Inkundla yesibheno yasamkela isicelo somtshutshisi, saza isigwebo sanyuswa saziinyanga ezingama-30.
Naye uVahan wabhenela kwinkundla ephakamileyo yaseArmenia. NgoJanuwari 2003 iNkundla Ephakamileyo yavumelana nesigqibo senkundla engaphantsi. Ngokukhawuleza uVahan wasiwa ejele ukuze aqalise isigwebo sakhe kunye nababulali, abathengisi beziyobisi nezidlwengu.
Iziganeko Kwinkundla YaseYurophu
Ukususela ngo-2001, ilizwe laseArmenia belililungu leBhunga laseYurophu. Ngenxa yoko, abemi belo banelungelo lokufaka izibheno zabo kwiNkundla yaseYurophu Elwela Amalungelo Abantu emva kokuba beye bazityhutyha zonke iinkundla zelizwe labo. Wenza kanye oko uVahan. Kwisibheno sakhe sokuba eye wafunyaniswa enetyala lokungavumi ukuya emkhosini, wathi kwaphulwe uMqathango we-9 okwiSigqibo saseYurophu Samalungelo Abantu. Wacela ukuba ilungelo lakhe lokungavumi ukuya emkhosini ngenxa yesazela sakhe likhuselwe phantsi kwalo mqathango. Le nto ayizange yenziwa ngaphambili.
Ngo-Oktobha 27, 2009, iNkundla yaseYurophu Elwela Amalungelo Abantu yawisa esayo isigwebo. Yathi ngokomthetho okhoyo, inkululeko yesazela kuMqathango we-9 okwiSigqibo saseYurophu Samalungelo Abantu awubakhuseli abo baye bala ukuya emkhosini ngenxa yezazela zabo.
Ngelo xesha, uVahan wayesele wakhululwa kudala entolongweni, yaye wayesele etshatile sele enaye nomntwana. UVahan wadaniswa seso sigwebo. Kwafuneka enze ukhetho lokuba uyaliyeka eli tyala okanye abhenele kwiBhunga Eliphezulu lale nkundla. Wakhetha ukubhena. IBhunga Eliphezulu lamkela kuphela amatyala akhethekileyo, ngoko uVahan wavuya xa elo bhunga lagqiba ekubeni lilihlolisise ngokutsha ityala lakhe.
Ekugqibeleni, ngoJulayi 7, 2011, eStrasbourg, eFransi, iBhunga Eliphezulu leNkundla yaseYurophu Elwela Amalungelo Abantu yakhupha isigwebo sayo. Le nkundla yafikelela kwisigqibo esivuyisayo xa amalungu ayo ali-16 ngaphandle nje kwelinye afumanisa ukuba iArmenia iye yalinyhasha ilungelo likaVahan Bayatyan lokuthobela isazela sakhe xa yamvalela entolongweni kuba engavumi ukungenela umkhosi. Yaba yijaji yaseArmenia kuphela eyam’ entla ixhasa ilizwe layo
Kutheni sibalulekile esi sigwebo? Kungenxa yokuba, yayisesokuqala kwimbali yeNkundla yaseYurophu Elwela Amalungelo Abantu ukukujonga njengelungelo elikhuselwayo ukwala ukuya emkhosini ngenxa yesazela. Ngenxa yoko, le nkundla ikujonga njengokunyhasha kwawona malungelo asisiseko kwilizwe elilawulwa yidemokrasi ukuvalelwa ejele komntu owala ukuya emkhosini kuba ethobela isazela sakhe.
INkundla yathetha oku kulandelayo ngokuma kwamaNgqina kaYehova: “Ngaphandle kwamathandabuzo, iNkundla ifumanise ukuba ukungavumi kommangali ukuya emkhosini bekuqhutywa ziinkolelo zakhe zonqulo ezinyanisekileyo yaye ukunyanzelwa ukuba uye emkhosini kungqubana ngokunzulu nezo nkolelo.”
Intsabelo
Kwiminyaka engaphezulu kwamashumi amabini, ngamaNgqina kaYehova angaphezulu kwama-450 aye agwetywa eArmenia kuba eye ala ukuya emkhosini. Xa bekubhalwa eli nqaku, ngabafana abangama-58 kwela lizwe abavalelweyo kuba beye bala ukuya emkhosini ngenxa yezazela zabo. Abahlanu kubo baye bavalelwa emva kweso sigqibo siyimbali kwityala likaBayatyan nxamnye neArmenia. * Kwelinye laloo matyala, xa omnye umfana wacela umtshutshisi ukuba achithe ityala lakhe lokwala ukuya emkhosini ngenxa yesazela, umtshutshisi wasikhaba eso sicelo. Kwileta yakhe, umtshutshisi wathi: “Isigwebo esiwiswe ngomhla kaJulayi 7, 2011 yiNkundla yaseYurophu Elwela Amalungelo Abantu kwityala likaBayatyan nxamnye neArmenia, asilichaphazeli eli ityala, ekubeni izicacele nakuthathatha into yokuba la matyala akafani.”
Kwakutheni ukuze umtshutshisi avakalelwe ngolo hlobo? Xa uVahan Bayatyan wayebekwa ityala, sasingekabikho isigwebo sokwenza omnye umsebenzi xa umntu esala ukuya emkhosini. Abasemagunyeni eArmenia bathi kuye kwamiselwa umthetho omtsha ukwenzela abo bangavumiyo ukuya emkhosini benze eminye imisebenzi yasekuhlaleni. Noko ke, loo misebenzi iphantsi kolawulo lomkhosi, ngenxa yoko lo mthetho awusebenzi kuninzi labo bala ukusebenzela umkhosi welizwe ngenxa yezazela zabo.
UVahan Bayatyan uyavuya ngenxa yesigwebo esenza imbali kwityala lakhe. Ngoku esi sigqibo siyabalela abasemagunyeni eArmenia ukuba batshutshise baze bavalele entolongweni abo bavakalelwa kukuba abanakuya emkhosini ngenxa yonqulo lwabo.
Asiyonjongo yamaNgqina kaYehova ukutshintsha inkqubo yezomthetho yalo naliphi na ilizwe. Noko ke, kanye njengokuba uVahan Bayatyan oselula wenzayo, amaNgqina ayawasebenzisa amalungelo awo asemthethweni wamazwe ahlala kuwo. Ngoba? Ukuze akwazi ukuhlala ngoxolo nokuze akwazi ukuthobela ngokukhululekileyo yonke imiyalelo yeNkokeli yawo uYesu Kristu.
^ isiqe. 16 Ababini kubo bagwetywa ngoJulayi 7, 2011, kanye ngala mhla wokuwiswa kwesigwebo kwiNkundla yaseYurophu Elwela Amalungelo Abantu.


text:
Inguqulelo Elula YeLizwi LikaThixo
“Ilizwi likaThixo liphilile.”—HEBHERE 4:12.
IINGOMA: 37, 116
1. (a) Nguwuphi umsebenzi uThixo awawunika uAdam? (b) Ukususela ngoko, abantu bakaThixo baye basisebenzisa njani isiphiwo sokuthetha?
UYEHOVA UTHIXO udale abantu bakwazi ukuthetha. Emyezweni wase-Eden, uThixo wanika uAdam umsebenzi wokuthiya zonke izilwanyana amagama. UAdam wathiya silwanyana ngasinye igama elisifaneleyo. (Genesis 2:19, 20) Ukususela ngoko, abantu baye basebenzisa isiphiwo sokuthetha ekuzukiseni uYehova ngokuthi baxelele abanye ngaye. Kwixesha lethu, abantu bakaThixo baye basisebenzisa esi siphiwo ekuguquleleni iBhayibhile, ukuze abantu abaninzi bafunde ngaye.
2. (a) Yiyiphi imigaqo eye yasetyenziswa yiKomiti YeNguqulelo YeBhayibhile? (b) Siza kufunda ntoni kweli nqaku?
2 Kukho amawakawaka eenguqulelo zeBhayibhile, kodwa ezinye zineempazamo. Ukuze iyiguqulele ngokuchanileyo iBhayibhile, iKomiti YeNguqulelo YeBhayibhile Yehlabathi Elitsha iye yasebenzisa le migaqo mithathu: (1) Iye yalihlonela igama likaThixo ngokuthi ilisebenzise kuzo zonke iindawo elivela kuzo kwiMibhalo yamandulo. (Funda uMateyu 6:9.) (2) Iye yaguqulela igama negama apho kunokwenzeka. Xa ingakwazi ukwenjenjalo, iye yaguqulela intsingiselo. (3) Iye yasebenzisa ulwimi ekulula ukulufunda nokuluqonda. * (Funda umbhalo osemazantsi.) (Funda uNehemiya 8:8, 12.) Le migaqo iye yasetyenziswa ngabaguquleli beNguqulelo Yehlabathi Elitsha kwiilwimi ezingaphezu kwe-130. Kweli nqaku, siza kufunda ngendlela eye yasetyenziswa ngayo le migaqo kwiNguqulelo Yehlabathi Elitsha ehlaziyiweyo ka-2013, nakwiinguqulelo zezinye iilwimi.
IBHAYIBHILE ELIHLONELAYO IGAMA LIKATHIXO
3, 4. (a) Ifumaneka phi iTetragrammaton? (b) Yintoni eziyenzileyo iinguqulelo ezininzi zeBhayibhile kwigama likaThixo?
3 Igama likaThixo limelwa ngoonobumba abane besiHebhere ababizwa ngokuba yiTetragrammaton. Aba nobumba bakho kwimibhalo emininzi emidala yesiHebhere, njengemiSongo Yolwandle Olufileyo. Bakho nakwezinye iinguqulelo zeSeptuagint yesiGrike. Ezi nguqulelo zabhalwa kwiminyaka eyi-200 ngaphambi kokuzalwa kukaKristu, nakwiminyaka eyi-100 emva kokuzalwa kwakhe. Abantu abaninzi bayamangaliswa kukubona indlela elivela kaninzi ngayo igama likaThixo kwimibhalo yamandulo.
Abantu abaninzi bayamangaliswa kukubona indlela elivela kaninzi ngayo igama likaThixo kwimibhalo yamandulo
4 Kucacile ke ukuba, igama likaThixo lifanele libekho eBhayibhileni. Kodwa iinguqulelo ezininzi azinalo. Ngokomzekelo, kwiminyaka nje emibini emva kokukhululwa kweNguqulelo Yehlabathi Elitsha YeZibhalo ZamaKristu ZesiGrike, kwakhululwa iAmerican Standard Version. Inguqulelo ka-1901 yayinalo igama likaThixo, kodwa lakhutshwa kweka-1952. Ngoba? Abaguquleli bayo babevakalelwa kukuba “akufanelekanga kwaphela” ukusebenzisa igama likaThixo. Nezinye iinguqulelo ezininzi zesiNgesi nezezinye iilwimi, ziye zenza okufanayo.
5. Kutheni kubalulekile ukuba igama likaThixo libekho eBhayibhileni?
5 Kubalulekile na ukuba abaguquleli balisebenzise igama likaThixo? Ewe! UYehova, uMbhali weBhayibhile, ufuna abantu balazi igama lakhe. Umguquleli ofanelekayo umele ayazi into efunwa ngumbhali, ibe oko kumele kuchaphazele izigqibo azenzayo. Izibhalo ezininzi zibonisa ukuba igama likaThixo libalulekile, ibe limele lihlonelwe. (Eksodus 3:15; INdumiso 83:18; 148:13; Isaya 42:8; 43:10; Yohane 17:6, 26; IZenzo 15:14) Yiyo loo nto uYehova eye waphefumlela ababhali beBhayibhile ukuba balisebenzise igama lakhe kangangamawakawaka kwimibhalo yamandulo. (Funda uHezekile 38:23.) Ngoko ke, abaguquleli abamhloneli uYehova xa belikhupha igama lakhe.
6. Kutheni liye longezwa kwimibhalo emithandathu igama likaThixo kwiNguqulelo Yehlabathi Elitsha ehlaziyiweyo?
6 Ngoku, sinesizathu esingakumbi sokusebenzisa igama likaYehova. Livela izihlandlo eziyi-7 216 kwiNguqulelo Yehlabathi Elitsha ehlaziyiweyo ka-2013. Liye longezwa kwimibhalo emithandathu kule nguqulelo. Emihlanu ifunyenwe kwimiSongo Yolwandle Olufileyo yakutshanje. Ukanti, owesithandathu ufunyenwe komnye wemisongo yamandulo yeBhayibhile. * (Funda umbhalo osemazantsi.)
7, 8. Yintoni intsingiselo yegama elithi Yehova?
7 AmaKristu okwenyaniso ayazi ukuba kubalulekile ukuyiqonda ngokupheleleyo intsingiselo yegama likaThixo. Igama lakhe lithetha ukuthi “Ubangela Kubekho.” * (Funda umbhalo osemazantsi.) Kwiincwadi zethu, besikade silichaza igama likaThixo ngendlela elichazwe ngayo kwiEksodus 3:14 ethi: “Ndinguye lowo ndiya kuzingqina ndinguye.” Inguqulelo ka-1984 yachaza ukuba uYehova uzenza abe yiloo nto akhetha ukuba yiyo ukuze azalisekise izithembiso zakhe. * (Funda umbhalo osemazantsi.) Kodwa inguqulelo ka-2013 ithi: “Nangona igama likaYehova linayo loo ntsingiselo, akuphelelanga apho. Likwathetha nokuba wenza kwenzeke.”
8 UYehova wenza izidalwa zakhe zibe yiloo nto afuna zibe yiyo. Ngokomzekelo, wenza uNowa waba ngumakhi womkhombe, uBhetsaleli waba yingcibi, uGidiyon waba ligorha elikhulu, noPawulos waba ngumvangeli wasemazweni. Igama likaThixo libaluleke kakhulu kubantu bakhe, yiyo loo nto lisetyenzisiwe yiKomiti YeNguqulelo YeBhayibhile Yehlabathi Elitsha.
9. Kutheni kubaluleke kangaka ukuguqulelwa kweBhayibhile kwezinye iilwimi?
9 Liya lisanda inani leeBhayibhile ezingalisebenzisiyo igama likaThixo. Zisebenzisa igama elithi “Nkosi” okanye elothixo wasekuhlaleni. Seso sizathu kanye le nto iQumrhu Elilawulayo ligqibe kwelokuba kubekho inguqulelo elihlonelayo igama likaThixo. (Funda uMalaki 3:16.) Ngenxa yoko, igama likaYehova liye lahlonelwa kwiNguqulelo Yehlabathi Elitsha efumaneka ngeelwimi ezingaphezu kwe-130, kuba yona iliqukile.
INGUQULELO ECACILEYO NECHANILEYO
10, 11. Ziziphi iingxaki eziye zakho xa bekuguqulelwa iNguqulelo Yehlabathi Elitsha kwezinye iilwimi?
10 Kuye kwakho iingxaki xa bekuguqulelwa iNguqulelo Yehlabathi Elitsha yesiNgesi kwezinye iilwimi. Ngokomzekelo, inguqulelo yesiNgesi isebenzise igama lesiHebhere elithi “iShiyol” kwiNtshumayeli 9:10 nakwezinye iivesi. Eli gama lisetyenzisiwe nakwezinye iiBhayibhile zesiNgesi. Kodwa abaguquleli bezinye iilwimi babe nengxaki, kuba abafundi abaninzi abalazi elo gama. Alikho kwizichazi-magama zabo, ibe abanye bebede bacinge ukuba ligama lendawo ethile. Ngenxa yoko, abaguquleli banikwe imvume yokuba baliguqulele ngokuthi “iNgcwaba” igama lesiHebhere elithi “iShiyol” nelesiGrike elithi “iHadesi.” Le nguqulelo ichanile, yaye icace ngakumbi.
11 Elinye igama ebeliyingxaki kwezinye iilwimi lelithi “umphefumlo.” Kwezo lwimi, eli gama libhekisela kwisiporho okanye into ethile ephumayo emzimbeni xa umntu esifa. Ukulungisa le ngxaki, abaguquleli baye banikwa imvume yokuguqulela umongo weli gama. Iintsingiselo zalo ezahlukahlukeneyo ziyafumaneka kwisihlomelo seNguqulelo Yehlabathi Elitsha. Ingcaciso yamagama esiHebhere nesiGrike ifakwe kwimibhalo esemazantsi kwinguqulelo ehlaziyiweyo, ukuze iBhayibhile ifundeke lula.
Ikomiti iye yahlola amawakawaka emibuzo evela kubaguquleli beBhayibhile ebudeni bokuhlaziywa kwale nguqulelo
12. Luluphi olunye utshintsho oluye lwenziwa kwinguqulelo ka-2013?
12 Imibuzo yabaguquleli iye yatyhila ezinye iindawo abantu abangaziqondi kakuhle eBhayibhileni. Ngoko ke, ngoSeptemba 2007 iQumrhu Elilawulayo liye lanikela imvume yokuba kuhlaziywe inguqulelo yesiNgesi. Ikomiti iye yahlola amawakawaka emibuzo evela kubaguquleli beBhayibhile ebudeni bokuhlaziywa kwale nguqulelo. Amagama esiNgesi angaqhelekanga aye akhutshwa kwafakwa aqhelekileyo, ukuze le nguqulelo ifundeke yaye iqondeke lula. Iinguqulelo zezinye iilwimi nazo zibe negalelo ekuphuculeni le yesiNgesi.—IMizekeliso 27:17.
UXABISO OLUNZULU
13. Abantu abaninzi bavakalelwa njani ngenguqulelo ka-2013?
13 Abantu abaninzi bavakalelwa njani ngeNguqulelo Yehlabathi Elitsha yesiNgesi ehlaziyiweyo? Ikomkhulu lamaNgqina kaYehova eBrooklyn, eNew York, liye lafumana amawakawaka eeleta ezibonisa indlela abazalwana noodade abayixabisa ngayo le nguqulelo. Abaninzi bavakalelwa njengomnye udade owabhala wathi: “Le Bhayibhile ifana nebhokisi ezaliswe ngamatye axabisekileyo. Ukuyifunda kufana nokubuka ilitye ngalinye elixabisekileyo uthe manga bubuhle nokukhazimla kwalo. Indlela elula ebhalwe ngayo indincedile ndamazi ngakumbi uYehova, ofana notata ondigonileyo ngoxa endifundela amazwi akhe amnandi.”
14, 15. Abantu bezinye iilwimi bavakalelwa njani ngeNguqulelo Yehlabathi Elitsha?
14 Kwanabantu abangathethi siNgesi bayixabisa gqitha iNguqulelo Yehlabathi Elitsha. Utata waseSofia, eBulgaria, wathi ngenguqulelo yabo: “Ndineminyaka ndifunda iBhayibhile, kodwa ndiyaqala ngqa ukufunda inguqulelo eqondeka lula kangaka nefikelela ngqo intliziyo.” Kanti udade waseAlbania yena wathi: “Alisemnandi nje iLizwi likaThixo ngesiAlbania! Siyixabisa nyhani into yokuba uYehova ethetha nathi ngolwimi lwethu!”
15 Kumazwe amaninzi, iBhayibhile inqabile okanye ixabiso layo lixhomile. Kuwo, yinyhweba ukufumana iBhayibhile! Ingxelo evela eRwanda ithi: “Kangangexesha elide, abantu abaninzi abafundelwa iBhayibhile bebengenzi nkqubela kuba bengenazo iiBhayibhile. Bebengenayo imali yokuthenga ezo zithengiswayo ecaweni. Nabanayo abawaqondi amagama athile asetyenzisiweyo, nto leyo ebenza bangabi nankqubela.” Enye intsapho yaseRwanda enabantwana abane, yathi emva kokufumana iNguqulelo Yehlabathi Elitsha: “Simbulela kakhulu uYehova kunye nekhoboka elithembekileyo neliyingqondi ngokusinika le Bhayibhile. Singamahlwempu yaye besingenayo imali yokuthengela lungu ngalinye lentsapho iBhayibhile. Kodwa ngoku ngamnye kuthi uneBhayibhile yakhe. Sibonisa umbulelo wethu kuYehova ngokuthi siyifunde njengentsapho iBhayibhile yonke imihla.”
16, 17. (a) Yintoni uYehova ayinqwenelela abantu bakhe? (b) Simele sizimisele ukwenza ntoni?
16 INguqulelo Yehlabathi Elitsha ehlaziyiweyo iza kufumaneka nangezinye iilwimi. USathana uzama ukuwuyekisa lo msebenzi, kodwa siyazi ukuba uYehova unqwenela abantu bakhe bamve njengoko ethetha nabo ngolwimi olucacileyo nolulula. (Funda uIsaya 30:21.) Kungekudala, “umhlaba ngokuqinisekileyo uya kuzaliswa kukwazi uYehova njengamanzi egubungele ulwandle.”—Isaya 11:9.
17 Ngamana singazimisela ukusebenzisa sipho ngasinye esivela kuYehova, kuquka le nguqulelo ehlonela igama lakhe. Mvumele athethe nawe yonke imihla ngeLizwi lakhe. UYehova uyiphulaphula ngenyameko yonke imithandazo yethu. Olu nxibelelwano luya kusinceda simazi yaye simthande nangakumbi.—Yohane 17:3.
^ isiqe. 2 Jonga inqaku elithi “Unokuyikhetha Njani Inguqulelo YeBhayibhile Esemgangathweni?” kwiMboniselo kaMeyi 1, 2008.
^ isiqe. 6 Igama likaThixo liye longezwa kweyoku-1 kaSamuweli 2:25; 6:3; 10:26; 23:14, 16, nakuBagwebi 19:18.
^ isiqe. 7 Yindlela leyo ezinye iincwadi ezilichaza ngayo, kodwa ezinye iingcali azivumelani noko.
^ isiqe. 7 Jonga iSihlomelo 1 esithi “Igama LikaThixo KwiZibhalo ZesiHebhere NakwiZibhalo ZamaKristu ZesiGrike,” iphepha 1894.


text:
EINDONESIA
Inkokeli Yemigulukudu Iba Ngummi Ohloniphekileyo
UHisar Sormin
WAZALWA Ngo-1911
WABHAPTIZWA Ngo-1952
IBALI LOBOMI Owayesakuba yinkokeli yeqela lemigulukudu ngoku lilungu leKomiti yeSebe.
NGESINYE isihlandlo, uMzalwan’ uSormin wabizwa nguMphathi WeSebe Lezobuntlola kwiofisi yegqwetha likarhulumente.
“Andithi ungowaseIndonesia? Khawutsho ke, Yintoni eyona nto yenziwa ngamaNgqina kaYehova eIndonesia?”
UMzalwan’ uSormin waphendula wathi: “Makhe ndikubalisele ngam. Ndandikade ndiyinkokeli yeqela lemigulukudu, kodwa ngoku ndifundisa abantu iBhayibhile. Nantso ke into eyenziwa ngamaNgqina kaYehova eIndonesia—anceda izikrelemnqa ezifana nam zibe ngabemi abalungileyo!”
Kamva uMphathi WeSebe Lezobuntlola wathi: “Zininzi izikhalazo endizivayo ngamaNgqina kaYehova, kodwa ndiyazi ukuba lunqulo olulungileyo kuba lanceda uMnu. Sormin watshintsha.”
Funda Okungakumbi
Uxolo Emhlabeni—Luya Kubakho Njani?
Funda ngesithembiso sikaThixo sokuzisa uxolo emhlabeni ngoBukumkani bakhe.


text:
APRILI 13, 2016
ERASHIYA
Inkundla YaseRashiya Iye Yaxoxa Ityala LamaNgqina
ETaganrog, Kwingingqi yaseRostov. NgoMatshi 17, 2016, inkundla yaseRostov yawisa isigwebo kumaNgqina ali-16 ngenxa yonqulo lwawo kodwa yanciphisa imali ekwakufuneka ibhatelwe ngamaNgqina ali-12 de yaya kutsho kwiirandi ezingama-2297.11. Esona sizathu sokuba angahlawuliswa ibe angavalelwa asikaziwa kunangoku.
Umtshutshisi uzingela nantoni na enokumnceda avakale kwisityholo sakhe sokuba iBhayibhile yamaNgqina iyingozi. ILeningrad-Finlyandskiy Umtshutshisi wezothutho uye wafaka isimangalo sokuba INguqulelo Yehlabathi Elitsha YeZibhalo Ezingcwele epapashwe ngamaNgqina kaYehova iyingozi. Oku kukutyeshela umthetho weNqaku 3-1 lwencwadi yomthetho olwa nabantu abenza izinto eziyingozi okwalelayo ukusetyenziswa kakubi komthetho kwiBhayibhile. Nangona iNguqulelo Yehlabathi Elitsha iyiBhayibhile, umtshutshisi uthethelele isimangalo sakhe ngokuthi iiBhayibhile zezo zenziwe ngokuvumelana nezithethe ezingcwele zeCawa yobuOthodoki yaseRashiya. Inkundla yaseVyborg iza kuxoxa eli tyala kwakhona ngoAprili 26, 2016.


text:
“Ningumzekelo Omhle!”
AMANGQINA KAYEHOVA aseSaponara, idolophu yaseSicily, afumana imbasa ngenxa yokunikela uncedo emva kwezikhukula eziye zantlitha loo mandla.
NgoNovemba 22, 2011, isikhukula santlitha iidolophu neelali ezikwiphondo iMessina. Ngobo busuku eSaponara, abantu abathathu
Kwiintsuku ezilandelayo emva kwentlekele, amaNgqina kaYehova ahlanganisa amaqela abantu ukuze kucocwe udaka nobunye ubugoxo kwiindawo eziye zantlithwa kakhulu.
Loo maqela asebenza kunye nabasemagunyeni ukuze kuncedwe abantu abalufuna ngokwenene uncedo. Baqhubeka besebenza naxa abaninzi babesele beyekile. AmaNgqina awayesebenza apho ayeyi-50 ukusa kwayi-80 yaye amanye ayevela kwimimandla ekumgama ongaphezu kweekhilomitha eziyi-97.
Abantu abaliqela abahlala kummadla othwaxwe yile ntlekele bachaza indlela abakuxabisa ngayo oko bakwenzelwe ngamaNgqina. Imeya yayiphindaphinda la mazwi, “
Ningumzekelo Omhle!”
Kwiinyanga ezintlanu kamva, egameni labalawuli iGosa lakwamasipala uFabio Vinci lanika amaNgqina kaYehova imbasa.


text:
OKTOBHA 9, 2013
EJAMANI
Kutyhilwa Ilitye Lesikhumbuzo LeNgqina Elasinda Ekubulaweni Kabuhlungu EJamani
ESELTERS, eJamani—NgoJuni 21, 2013, eLautertal-Reichenbach, kutyhilwe ilitye lokukhumbula uMax Liebster, owayeliNgqina likaYehova nowanyamezela ngaphezu kweminyaka emihlanu evalelwe kwiinkampu zoxinaniso zamaNazi. Usodolophu nabanye abantu abasemagunyeni baye balityhila eli litye kukho abantu basekuhlaleni kunye nomhlolokazi kaMnu. Liebster, uSimone Liebster, oliNgqina likaYehova.
NjengomYuda owayehlala eJamani ngexesha lokulawula kwamaNazi awayekhokelwa nguHitler, uMnu. Liebster wabanjwa ngamaGestapo ngo-1939 waza emva koko wahlala kabuhlungu kwiinkampu zoxinaniso ezintlanu: eSachsenhausen, eNeuengamme, eAuschwitz, eBuna, naseBuchenwald. Amalungu asibhozo entsapho yakhe afa kwezo nkampu. Omnye wawo yayinguyise, awawuthatha ngokwakhe umzimba wakhe wawusa kwindawo yokutshisela izidumbu eSachsenhausen.
UMnu. Liebster wahlobana namanye amabanjwa angamaNgqina kaYehova kwiinkampu zoxinaniso. Wabhaptizwa njengomnye wamaNgqina kaYehova emva kokukhululwa ngo-1945. Ngokutsho komnye umbhalo okwilitye lakhe, ukholo lukaMnu. Liebster “lwamnika amandla okunyamezela.” Waphila waneminyaka eyi-93, de wasweleka ngo-2008.
Isimemo salo mcimbi sithi uMnu. Liebster “wayekholelwa ngokupheleleyo ukuba indlela yokuphila yamaKristu inokubaphucula abantu.” UWolfram Slupina, isithethi samaNgqina kaYehova eJamani, uthi: “Iyasivuyisa into yokubona elinye iNgqina esasikhonza nalo likhunjulwa namhlanje, kuba liye lahlala liqinile nakubeni yayingekho inkululeko yonqulo. Eli litye bubungqina bokuba namandla koko kuthethwa yiBhayibhile ngoxolo nomanyano, yaye amaNgqina kaYehova azama ukuphila ngale ndlela.”
Fowunela:
UJ. R. Brown, Office of Public Information, tel. +1 718 560 5000
EJamani: uWolfram Slupina, tel. +49 6483 41 3110


text:
Ngaba Ubusazi?
Wawuphathwa njani umlilo mandulo xa kusiyiwa kwindawo ekude?
Ingxelo eseBhayibhileni efumaneka kwiGenesis 22:6 ibonisa indlela uAbraham awalungiselela ngayo ukuya kwenza idini kwindawo ekumgama okude ngokuthi, ‘athabathe iinkuni zomnikelo otshiswayo, azibeke phezu koIsake unyana wakhe aze yena aphathe ngesandla umlilo nesitshetshe sokuxhela, baza bahamba bobabini.’
Akukho nto eZibhalweni ethetha ngendlela umlilo owawubaswa ngayo mandulo. Omnye umhlalutyi uthi akaqondi ukuba loo mlilo “wawuvutha kuyo yonke loo ndlela inde” babeyihamba. Ngoko, kusenokwenzeka ukuba izinto ababeziphethe yayizizinto ababenokuzisebenzisa ukuze babase umlilo.
Abanye abantu bathi kwakungelula mandulo ukubasa umlilo. Kumele ukuba kwakubenzela lula abantu ukucela ilahle elivuthayo kubamelwane kunokuba bazibasele. Abaphengululi abaliqela bathi uAbraham wayephethe ingqayi—mhlawumbi ingqayi ebotshiweyo—eyayinamalahle avuthayo awayethathwe kumlilo owawubaswe ngezolo. (Isa. 30:14) Amalahle abomvu ayephathwa ngendlela eyayiza kwenza ukuba akwazi ukusetyenziswa neenkuni zokuphemba nanini na ebudeni bohambo.